amanoisuno/poet huggingface dataset:
成趣園 韓淲
徐子筆端妙天下，成趣園成記如畫。丹青寫就未必工，裝點鋪模誠可詫。試問園中今幾春，主人種花花正新。高帝子孫氣象偉，等閒卜築冰溪濱。道南推託借誰住，只爲記中多好句。幾回相與酒盃空，梅月柳風吹杏雨。淵明此趣非偶然，請君醉中知其天。我閑杖屨猶翩翩，莫教俗事來眼前。
二日陳主簿山園 韓淲
芳尋梅山上春浦，夾道繁花何用許。晴風暮日藹微宇，佳處留連因語語。夫君易學誠可數，盤折崛峍非媚嫵。叫閽歸來心獨苦，酒飲我時無道古。
松棚 韓淲
去年一旱暍欲死，猶幸春來能忍饑。長夏因仍作涼計，中庭始架青松枝。門前催租急非緩，國中遺誥安若危。貧無輸官尚自可，忠欲輸君今已遲。風來蕭蕭悲益甚，日遠茫茫愁不知。誰謂身閒得放逸，家國一體人弗思。雲開空山久闕雨，蟬噪古木還迎曦。松枝松枝綠差差，吾忍坐卧來樂斯。
登曬簑臺 韓淲
半村臺上看曬簑，風日清美奈翁何。山空無雲江不波，老來漁釣閒婆娑。門前車馬誰經過，取濁酒飲健句哦。我雖不言興已多，却因此翁思老坡。
題潘舍人小月巖 韓淲
山石漠漠明寒煙，望中一見心凄然。平生玉斧修未圓，幾年只在靈溪邊。長安人家雜塵土，驚怪轉庵能斷取。知君詩眼留萬古，不待四更看月吐。
寒綠張堯臣以道之居 韓淲
雪窗有第名寒綠，墜緒旁搜善能續。人間此味甘如飴，采擷行吟應自足。肯羨西湖多厦屋，只爲南湖生杞菊。春風閒煮折脚鐺，不信從前祇蘇陸。
伯皋索題真益齋語蓋以後山詩爲名 韓淲
彭城居士意甚遠，彼自丹青金石苑。平生心力漫收斂，眼所到處聊排遣。伯皋伯皋真有益，此語令我長太息。南渡草草今百年，笑倒米家書畫船。
銅官富覽亭 韓淲
暮天不盡山明滅，文物從容兩奇絕。射江返照魚舸輕，隔岸人家炊煙發。依依柳色草青青，一曲風前韵清越。醉歸飛夢遶庭皋，樂處十年待君說。
山翁亭 韓淲
東山高處山翁亭，羣峰巉絕環障屏。遠者紫翠近者青，天淡淡兮風泠泠。人間紛如凡骨腥，我欲飛仙跨雲軿。問翁何在遊帝庭，寒氣倏然驚酒醒。
走筆戲詠散庵 韓淲
結庵名散將何爲，心散意散空自知。等閒收拾到窗戶，草木亦覺風披披。浮世徒爾相拘束，達人大觀歲月速。有時散蕩吟一詩，詩與此庵無盡期。
題野翁亭 韓淲
岝崿峰前野翁亭，溪聲常在山常清。我來尚想坡仙靈，刁令遺事猶芳馨。寒煙濃淡晚雨零，主人醉客客未醒。他時此地誰重經，俛仰今昔俱忘形。
招真巖 韓淲
蒼崖松聲風泠泠，心高太虛望青冥。幽尋王君集山靈，古井方池誰招真。金沙嶺頭淨無塵，呼吸風光聚精神。開合陰陽三尸驚，逍遥吟哦黄庭經。青蕊琳琅潛玄英，扶摇三光駕雲駢。羽衣翩躚上圓清，我輩豈是區中人。
草堂 韓淲
杜陵柟樹草堂前，至今物色歸吟邊。玉溪清泚太霞仙，我亦見之誰謂然。書窗明明有公子，坐對新詩發瓊蘂。春雲靄空風過耳，爲作匾名識其美。
赭亭山白雲寺 韓淲
風霜高潔天意寒，捫蘿石壁不作難。躋攀古寺地陡寬，中有定僧瑣玄關。靜聽鳥聲人意閑，六塵掃除法觀還。驀地整履還下山，世緣禪機無兩般。
海南思南豅正花欲過趙閣亦倦 韓淲
春遊花時海棠醉，夾道排空轉佳麗。燕支豐頰嬌未醒，翡翠輕鬟愁欲墜。牡丹風裏晚煙明，薔薇露邊初日媚。山豅深靜自成家，池閣幽閑誰近市。是中人物多情致，賸擬芳尋爲出計。路塵獨怯過城闍，遠水孤舟那得至。芳菲易歇興終闌，識賞難同吟且寄。蹊間桃李豈無言，草木何知吾亦戲。
魚莊午睡 韓淲
魚莊借榻眠春風，湖吹晚煙波拍空。是中祇可飲醇酎，摩挲醉眼花能紅。兩峰高高浴鳬亂，杜若汀前楊柳岸。相逢君嬾我更閑，不用長歌白石爛。
歸舟過東流丘簿清足軒 韓淲
倚船江頭看修竹，誰家有軒號清足。敲門應喜故人來，一飯從容可無肉。春風桃李徒紛紛，獨抱勁節惟此君。自公退食且嘯咏，他日得時能拂雲。
曉步 韓淲
家在溪南山下住，清曉西風生杖屨。鄰翁相見笑相呼，春雪滿甌香似霧。屋頭種竹池養蓮，林深古井多寒泉。坐談不覺天已暮，秋入斷霞孤鶩邊。
曉起 韓淲
煙雲未收天未明，眼頭依依带疎星。行人道路貪起程，戍樓鼕鼕殺五更。青山漸出一溪綠，溪面橫舟山有屋。紅光扶日升暘谷，且聽吾歌紫芝曲。
北窗夜卧納凉 韓淲
暮煙和角带疎鐘，修竹軒窗一枕風。月淡天高雲弄影，紗幮如水半曛中。夜深便覺涼無暑，庭戶惟聞草蟲語。參橫斗轉已三更，露氣襲人欲輕舉。
同周兄南仲遊滄浪 韓淲
滄浪之居蘇子美，滄浪之水僅清泚。闔廬城中今何年，宛轉依稀無乃是。石鑿鑿兮岸靡靡，紫荇浮煙復雲委。林空鳴禽時感耳，我亦爲渠聊步屣。千古萬古一長史，非網打盡那得爾。清風明月誰匪閑，同遊之者子周子。青春已深炫桃李，寒食清明數日裏。滄浪之水不可比，滄浪之歌不可擬。
文叔折柬誇其夜宿湖心午登南屏石洞納凉 韓淲
落殘明月照湖心，小艇揚波荷氣深。誰能一枕華胥夢，占得其清無暑侵。長飈撼石應真洞，淨慈高絕南山陰。齋盂茗椀復宴坐，了義不必開禪林。老身執熱困塵屋，偪塞嘈雜蹏足音。櫟庵受用乃如此，斫額望之聊自吟。
趙十同飲 韓淲
君家兄弟非他人，與爾同寓冰溪濱。醉吟浪宕只這是，天地混沌疑非真。琢得一句兩句出，未必魂魄無精神。知我罪我春秋經，王覇隆替俱埃塵。
昨日過沈兄無隠邂逅楊溥子亦來溥子携酒就無隠飲余酒行頗虐病不勝焉席間先逸作詩道謝意 韓淲
落葉紛委山路榛，飯餘試作捫腹行。人家有竹不可款，負郭乃得席作門。座中邂逅執戟孫，携尊更約重論文。青橙紫蟹亦俱設，愧謝子意因余勤。諸公飲量江海吞，我病忽苦頭岑岑。不如淵明醉遣客，乃效灌夫觴貴人。懸知事急起排闥，君更追路仍挽襟。吾曹相從貴真率，如此可畏還可欽。扶牀走筆道不敏，祗恐匹馬來三軍。
入城晁尹二家少留 韓淲
我扶敗輿過溪北，城郭雖喧有書屋。霜雲忽暗疑雪天，坐穩瓶梅蠟香撲。何許心情說餞歲，漫寫詩吟驚易俗。百年王謝幾人家，目斷蒼茫聽爆竹。
春浦門外看梅因飲宋氏小軒 韓淲
春晴晚步春浦門，小飲醉入梅花村。繁香吹雪數十樹，青山遠近疎籬園。誰家水竹明窗軒，老我清坐俱忘言。須臾煙月光吐吞，歸哉樓角橫黄昏。
山間南圃海棠花開 韓淲
舍前舍後海棠紅，碧軒宛宛連霞宮。浮光弄景雖带雨，睡思醉貌空臨風。雷輕霧暗時過前，無處告訴杜老顛。溪山深密春晝寂，花撲一澗飛來泉。
梅枝 韓淲
今年未見梅花好，竹外溪頭春自早。滿瓶夭嬌送香來，照坐淋漓拚醉倒。瓊林飛出蒼精龍，朔雪未下風滿空。笑指蓬萊清淺水，連雲瑣斷最高峰。
謝昌甫茶且囑同往來諸友飲之 韓淲
山翁包題抵書信，盥掌剝封乃茶茗。更看健句團筆陣，得之足以忘食寢。清風兩腋何敢辜，常日諸人當聚飲。陸子泉頭活火煎，一啜須令各蘇醒。
昌甫寄酒蛤辣螺新蟹皆山味所久無 韓淲
蛤蜊因酒得天全，踞無龜殻吾非仙。六跪二螯猶回旋，左手急持思拍船。螺之辣者真海鮮，每或酌侑能醒然。竹隠君其詩中權，知我托落醉欲眠。走送三物寸簡傳，青燈山牖瓶梅邊。食之既矣吟一篇，比耶興耶今何年。
昌甫寄栗 韓淲
整整斜斜一書尺，磊磊落落滿包栗。霜風朝來吹我急，且向葉爐煨煮喫。高人知我老無力，跧伏寒溪少出入。慇勤題裹墨猶濕，雨峰高哉翠雲滴。
謝黄子耕惠紙被時在錢塘乍冷無衾窘甚 韓淲
西江寒籐濯清冰，擣成楮衾起霜稜。朱門鼎食笑弗顧，只有蕙帳眠山僧。精緻不數氈毯厚，潔淨未必綾錦能。禦冬氣清神煜煜，煖老體輕夢騰騰。幽人玩之喜欲舞，可與飲水同曲肱。江夏無雙知此意，又見寒來祇布被。吳山客舍久窮愁，帝城貴家誰顧視。急呼大兒開篋箱，取以贈吾真雅遺。拂拭牀間時自思，展轉枕邊誠有愧。當如此衾堅且白，身外輕肥皆棄置。
尹子潛送蕨 韓淲
老來爲腹不爲目，薄飯盤蔬亦云足。成年準擬薇蕨甜，那計人間有粱肉。二月三月春已深，靈山土肥皆去尋。長莖短朿挂蘿檐，出市不直三數金。隨流揚波淨挼洗，芼以薑鹽付鐺耳。生柴带葉旋抽添，糟莩曠沈時染指。晨光破甑炊浮浮，稻香菜軟吾何憂。人可以食鮮知味，請聽以氣專致柔。
送十瓜十梅易十竹於鄭一 韓淲
十瓜十梅得十竹，君應笑我喜可掬。芳華春育豈凡同，苦節冬藏惟勁獨。取才要記自高臺，著實能忘本深谷。寄謝悠悠莫驚嗤，草木無情山澗綠。
昌甫送松溪茶蓋云得之晁丈 韓淲
章泉寄我松溪茶，北苑雙井未足誇。蓋以人勝茶亦勝，况復二老文章家。松溪主人未識面，每鄉往之而咨嗟。想見讀書坐清晝，薰風兩鬢生霜華。趙晁婣睦久同志，近知往詣情愈嘉。慇懃包裹得此茗，歸來奚忍自啜耶。憐我於晁頗臭味，一旦拜此忻無涯。亟呼童奴取活水，烹煎試起瓊玉花。不但愛此瓊玉花，茶因人勝無以加。
人身 韓淲
人身一飽百不憂，行住坐卧本何求。冷煖大冬與大夏，盛衰三春及三秋。蒼蒼雲山緩曳杖，茫茫煙水輕拏舟。喜怒哀樂在中節，生兮若浮死若休。
初九日夜坐 韓淲
去冬十月已飛雪，於潛滿縣層冰結。空齋老樹號朔風，客枕欲僵衾楮裂。主人猶有酒澆愁，旦起相呼相煖熱。坐中劉郎氣最高，抵掌歌詩雜言說。流光不覺小至近，澗路摧頹門半閉。兩年心事夜如何，窗撼山林聲又別。牀頭兒啼衣尚單，竈下婢苦柴未爇。麤官寸祿闕既遠，故舊尺書音更絕。薄田舂米雨不來，欲釀一杯無麯糵。蕭然默數長短更，惟恐寒氣吹燈滅。明當一水瀉清泠，會見四山高嵽嵲。重陰定自六出花，悵望同雲記捫舌。
重午 韓淲
鬢花臂絲盤艾虎，佳人競云作重午。菖蒲細縷來泛巵，快意酒行何用數。忽憶當年楚三閭，他愁我樂意何如。不識好惡類如此，世間俗物爭奈渠。
五日 韓淲
去年沙坑作重午，城下今年著船鼓。過溪沿澗逢交遊，挈榼留杯失賓主。宣和曾带御書符，荆楚誰言長命縷。老因唐律爲沉吟，山隠輕雷催晚雨。
十二月十二日雪 韓淲
欲雪既雪復未雪，短衣數挽從百結。橫溪過澗起輕冰，舉首長歌時叫絕。莽莽歲寒殘臘月，梅花前村後村發。橋頭獨釣任漁翁，千山萬徑不可滅。
二十九日大雨 韓淲
錢塘禱雨上天竺，大士往來燒寶香。支郡神祠亦照答，自鳴山出氣蒼茫。風投襟袖带衣寬，短髮重搔爲整冠。待得成霖三日後，出門沿澗看清湍。
風雨 韓淲
風雨如晦雞既鳴，茅茨疎濕迷山楹。披衣不知所如往，爐存宿熅猶熒熒。水流花謝青春深，前村解橋隔孤城。庾郎鮭菜當用情，瓶粟更付折脚鐺。
十九日 韓淲
吹鼓打笛農禱雨，都道小禾遲者乾。高邙之田已如此，低漥晚稻難更看。官司只怕放苗頭，田里豈但餬口憂。政在養民舜之政，損下益上非所求。
霜寒 韓淲
沍寒日日霜如雪，地土縮高磚石裂。板橋積厚滑難乾，林葉有同裝玉屑。朝來負暄殊不暖，過午欲晡冰更結。無風亦覺氣酸然，只是水邊梅影別。一冬既雷仍既雨，僅可得晴霜未絕。家貧無人去拾柴，白屋何由生煖熱。且擁敗絮莫出門，欲賦江梅詩轉拙。細思雨霜豈常霜，須見陽和變時節。待他春色到人間，定自忘之都弗說。
七日大雪浙江亭訪希之 韓淲
江波沄沄山雪盛，寒霧不收潮風勁。詩人與我把一杯，信道東南此爲勝。隔望遥知是剡中，坐看飄洒歸空濛。回首紛華車馬外，西湖雖好此無雄。
十五日夜月蝕聞差中舍正言監測清臺 韓淲
慶元三年中元日，是夜更餘驚月蝕。須知穢巷亦喧呼，見說清臺正推測。昏昏已作赤朱紅，閃閃猶成墨漆黑。磨刀急斬蝦蟇精，天眼光明無變色。
月溪清汎 韓淲
不奈江渾復林熱，長夏逃虛徒散髮。扁舟何許可追涼，安得佳人弄明月。尋常浪飲苦匆匆，邂逅一遊多汩汩。日復日矣心轉癡，牽强而來終勃窣。琴堂有仙真好奇，簿書堆裏清興發。我雖老倦亦軒然，相與聽歌忘病暍。中流滉瀁已蒼茫，下瀨回沿應蕩淈。山高影翻棲鶻巢，潭澄光射鳴鼉窟。須臾斗柄插銀潢，常娥俯濯淩波襪。快呼天風駕雲濤，弱水三萬倏超忽。
和壁間林文節公韵 韓淲
浴溪橋上山岝崿，直下流波寒未涸。只宜墨客寄幽閒，不許行人動離索。草木黄落已變衰，晚風吹霜白雲歸。清暉如斯耿獨立，何處翩翩鷗鷺飛。
和周次公 韓淲
坐卧一榻殊執熱，到手清言解煩結。是誰所作疑彈丸，定自不凡如玉潔。昨夕之夕飲固多，今日之日調則別。山園空瑣楚臺風，水路猶思剡溪雪。須知野老本憂深，何事騷人更愁絕。題輿倒載真世賢，伯仁可與智者說。
二十一日同昌甫鎮頭和森桂時齋之句 韓淲
齋樓之名散菴立，時哉時哉貴翔集。訓行處仁要領會，德成勝非由所習。眼高四海遠者遠，知效一官急者急。工夫當思寸陰競，淵源不可短綆汲。
昌甫以詩謝履常見過因和韵 韓淲
萬事新傳燈落燼，底許深長并淺近。山空歲暮風雪振，縱得過從渾莫省。符銅節蕩元整整，東上西來晨復暝。章泉之居儘虛靜，世既相忘心孰競。失喜故人來問訊，且擁寒爐話吾勝。留連雞黍夜初定，清旦重言意無盡。意無盡矣我何知，歎者歎而哂者哂。
王幹以詩寄和答 韓淲
福唐荔子冬生花，青榕深深多釋家。海山會府亦繁富，官自貨鹽常造茶。民以不冤刑獄折，無歲無人無一節。同僚鬭牛應暖熱，中酒過廳不可說。
次韵徐斯遠曉梁看日出 韓淲
曉山亂眼青如濕，夜氣猶存煙四羃。不知炎熱著何許，但起陰風催日出。含暉倒影殊蒼涼，翻手塵埃復俱失。高丘望女歌正長，展轉歌之肯倉卒。
次韵昌甫仲春讀謫仙詩 韓淲
淵明太事多，汲汲泥詩酒。子雲良自苦，載醪竟何有。芭尊太玄八十一，統集飲酒二十首。我貴知我希，却掃且緘口。
次韵 韓淲
不須酒畔狂吟裏，夢破寒亭自驚起。一梢孤月带霜華，靈山漫澈冰溪水。塵勞空度幾星霜，畫手猶能眼界香。午夜城頭吹畫角，綠毛么鳳墮其旁。不怕花前不我知，只愁花後少人思。如今紙上閒言語，未抵依稀落墨時。
趙履道同宿南豅梅大放次其韵 韓淲
老身居山復入山，隨山夾路溪彌漫。南豅深處作幽夢，我輩白鷗盟勿寒。梅花乘春既宜飲，綠毛么鳳非人寰。坐中長少偶然集，白雲清氣生簷間。醉酣低摘仍高攀，興來物會殊未闌。悠悠不但惜此爾，要留佳話他年看。
次韵希之 韓淲
滄溟吐吞江水地，風塵萬里一危亭。自憐雪裏心眼在，憑軒盡日空詩成。波流不鳴雲不斷，冷氣暗逼黄熒熒。銷凝還如未開鑿，渾沌無際天難名。相從共飲豈易適，太息歲晚初何營。尺梭已覺魚尾健，數字更喜鴻翼輕。吾儕天窮且天放，酒肆人間誰長卿。
次韵建倅德久林秘書寄貢餘 韓淲
鐵獅峰前鳳山陽，泉甘土肥靈草香。丁蔡好事作土貢，到今題裹歸朝綱。密雲壽圭脫寶胯，鎖鑰銀白羅帕黄。春風玉食睿思殿，歲歲屬望天一方。恩沾臣鄰講讀處，賜啜更覺昭回光。龍鳳大團小團耳，且如頭茶安得嘗。餘珍踵例及守漕，屬幙亦得酬官忙。平分風月石渠老，分餉乃欲顛倒搜我腸。
沿檄澗上將回呈元立 韓淲
一夜西風入南澗，便作秋聲無畔岸。蕭蕭涼氣夢初回，不奈離愁送遊宦。人生義命當樂天，倒睨鍾鼎初悠然。明發分手莫惆悵，他年看我棲林泉。
次韵昌甫斯遠落花行 韓淲
風力作狂無所止，花片摇空當未已。諦視深尋孰與比，梅葉梨梢孕青子。春紅正復可憐爾，三分前塵一分水。相將柔桑著筐篚，寒食北邙泣新鬼。繁陰匝地人醉起，哀江南兮臨結綺。底用留情來賦此，夏衣飄飄欲輕體。
斯遠作冷語甚佳以其富貴神仙中致非畸人山澤所宜戲次韵柬之 韓淲
飛流作枕山作屏，采薇散髮神氣寧。巖扉無人晝長扃，幾回午夢驚獨醒。水邊石上草自馨，嵐光近散遠以凝。長飆撼樹時靜聽，灑然塵銷天籟清。幽禽刷羽飛來輕，泉源舞荇聲泠泠。殷雷收暑甘雨零，碧落乍空鸛且鳴。閑身無用心太平，試琢新語朱絃聲。世俗所爲吾不應，因君詩來如飲冰。
次韵斯遠月夜 韓淲
懷哉望望山囿中，月來老樹高玲瓏。起行久之坐嘆息，祗合輕舉隨飛龍。露華滴葉相下上，河影摇空更清亮。長庚如晝夜何其，寒氣襲人不可向。
寄葉解元 韓淲
醉中曾寫雪色壁，非此主人無此客。夜寒煙雨池閣深，秉燭看梅忘墮幘。春來相望鵝湖邊，桃花滿地松拂天。抱琴挾書過飄泉，想君風度尤翩翩。
贈劉解元 韓淲
潮落潮生一水通，崑山縣前桃花紅。劉改之者忽相逢，桃花正在煙雨中。面須如戟頭已童，君雖不言我亦窮。一杯竟醉立下風，江西人物舊所宗。
溪路邂逅傅騏驥之在所沽酒話別 韓淲
涼風吹溪雨吹蓬，故人意氣俄相逢。停驂爲我一小飲，西湖東望兩高峰。人間萬事俱華髮，雨歇風清有佳月。不須千里苦相思，得酒陶然已兀兀。
送吳判官 韓淲
儒家辰告當訏謨，紛紛莫厭形勢塗。甲兵調度應敵爾，君行鄱水聊載驅。有文與詩錦機織，夾道雲山正堆積。癡兒固有了官事，歸日奚囊觀筆力。別酒無用鯨吸川，芝山杖藜湖接天。使君自是江海客，有來矍鑠當歡然。如今百事皆撐柱，寬得一分猶復古。蕭條野老爲賡吟，此話不同知底數。
二十六日贈鄭一有懷趙十閩嶠之役 韓淲
遊者未回居者藏，老我去各天一方。目前聚集自落拓，背後往還誰論量。連連冰雪葉已脫，皎皎風霜梅更芳。燭明照坐更漏長，高溪里社靈山陽。
戲柬胡教授 韓淲
去冬曾與十客遊，今夏還約幾人至。橋南花處數枝梅，青子林園尚堪醉。行者居者復不來，相賞相違何有哉。古栝蒼山照流水，我亦僅能知此爾。
寄昌甫 韓淲
深林蟬聲咽殘雨，又爾微炎起亭午。章泉幽流雨風寒，安得從之臂不羽。江南田薄多旱苦，冥鴻孤高畏羅罟。洪河東傾一砥柱，雲霏霏兮澹承宇。
懷昌甫 韓淲
君頭短髮種種長，營營寒事驚流光。手翻手覆謂可常，幽意祇覺來無方。今冬風雪多冰霜，靜夜不寐猶吟螿。竹隠我獨矯首望，詩寄尚喜筆健彊。
趙十生日作醮事 韓淲
清飆吹塵玉溪煙，龍舟未收菖蒲天。城東寶香祈永年，振振公子陳醮筵。雨零霞外來羣仙，德我壽我明自然。宣簡流芳正綿延，華裾織翠金丹圓。
次韵耿運幹 韓淲
青鞋黄帽非左計，消得水涯與山顛。吟邊憂世聽者哂，只宜尋醉陶陶然。貴人責重閒人輕，春風日高放脚眠。带湖拂波綠楊柳，吾儕靜勝可忘年。
聞民瞻久歸一詩寄之 韓淲
我居溪南望城北，最高園臺竹樹碧。眼前带湖歌舞空，耳畔茶山陸子宅。知君纔自天竺歸，那得緇塵染客衣。日携研席過阿連，怡神散髮思采薇。
聞趙十有詩上饒生朝後兩日次韵寄之 韓淲
文章精金真美玉，交往徒勞分雅俗。偶然邂逅一言詩，清秋付與陶潛菊。弦歌之聲譽甚休，田里民其無歎愁。誰將茗酒壽弧矢，長篇短句相唱酬。是中佳處有深趣，如龍翔雲豹起霧。力探樂取到古人，天地江山供指顧。從他駒隙歲月馳，我自舒徐蕭散之。罏香莫著鼻觀淨，喚醒伯牙鍾子期。
昌甫有詩學長句次韵以柬處晦且當應舉 韓淲
章泉老子之詩學，筆自崢嶸心自泊。暮春靜把一杯看，縱有世情無處著。三傳且莫束高閣，待子龍津名一躍。收回舊話再商量，沈謝應劉都掃却。蠶葉人家採摘忙，麥將秋矣水浮秧。平田冷漠吹朝雨，側徑深微過夕陽。殘酒餘香愁夢枕，斷篇遺簡苦吟囊。鶑啼燕語春歸也，不道高齋口自芳。
斯遠訪昌甫同作音字詩因又一首 韓淲
故人湖海誰知音，章泉病翁卧山林。我思不見夜長寂，君往與同秋正陰。修筠亂石一徑靜，風雨滿窗清且深。安得相從日上下，騷雅共傾陶寫心。
次韵吳推官二首  其一 韓淲
紫菊紅萸仍酒美，萬里秋雲接天水。登高能賦我何堪，會逢其適聊爾耳。蒼山小亭看弈棋，不有此客無此詩。古往今來吹破帽，河梁歸路月明知。
次韵吳推官二首  其二 韓淲
坡云今日我重九，自古騷人無此手。一從陶令歸去來，誰有閒中能漉酒。籬邊采采黄花歌，不盈襟袖還幾多。滿城風雨固應爾，欲制頹齡如老何。怪來清氣侵毛髮，忽得新篇有風骨。溪亭應記見南山，玉水波寒步微月。
讀東溪可正平詩 韓淲
冰霜落澗歲云暮，寂寂遠岫松風回。村深古寺作鐘磬，車馬路斷樵者來。參差一抹起宿雁，清淺數枝橫小梅。日昃翠寒雲屋迥，竹爐煨火盡餘杯。
陳君舉舍人集新刊三山因讀其詩有感 韓淲
陳止齋詩不草草，約貌前頭諸舊老。大章短句可思議，妙意餘情愁絕倒。生薑門有水心道，赤水亭占龍窟好。伯牙無絃驥伏皂，摹搨賸殘人或葆。
吳判官野閣詩述先公甚勤次韵謝之 韓淲
我登野閣思過庭，吻角欲語徒悲鳴。麗譙西池水木秀，當年手種年年生。五六十春幾交印，幕畫英遊應接軔。由來感舊誰發揮，龍光斗牛知令問。詩來喚醒醉夢中，一日好事傳江東。吳公治行天下美，隠然蓋本西漢風。大抵軒窗數間屋，雅俗升沈堪躑躅。光前絕後得名章，便覺流芳爭誦讀。夕陽淡月色朦朧，想公退食書自工。黄卷之間欠伸處，催煎茶椀呼家童。妙聲直啟重玄鑰，惠徼先君寧苟作。其孤衰微但下拜，猶向霜天辱杯酌。
錄王昌齡詩 韓淲
千古萬古琉璃堂，中有一人萬丈光。長篇短篇任摸索，小句大句宜忖量。風花雪月初非遠，城郭山林各是忙。惆悵無因見范蠡，空留佳話說南唐。
題紫溪春晚圖畫 韓淲
東風滿地吹瑶草，水煖雙流山四抱。參差樓觀倚晴空，林靄乍收初日杲。杏桃婀娜開花早，蝶遶鶑遷魚在藻。人家籬落動耕桑，溪女往來翁喚媼。務頭臘酒賤仍好，麥熟官清農晏保。岝崿峰高多醉遊，天目潭深無旱禱。誰把丹青能一掃，點綴毫芒殊可考。分明融蕩紫溪春，路入煙霞是仙島。
偶成 韓淲
蠻歌俚耳吾不愁，江南五月疑涼秋。漸離荆卿易水流，圖窮匕首非覇謀。吳頭楚尾龍虎幽，擊筑乃爾聽市謳，調苦節促如遠遊。安得酒船同拍浮，衮衮切切終悠悠。
雜賦二首 韓淲
今年臘盡春風起，凌曉撐船度溪水。去年九日菊花開，相與周遊二三子。山深泉井一鄉村，地僻章丘數家市。酒飲詩成可奈何，坐想斯人消吝鄙。
贈天台鄭道士 韓淲
霞杯爲奏阮咸曲，悵望十年湖水煙。聞過東嘉看雁蕩，野雲留宿話翛然。譚詩忽見蔣雲出，今去洞庭衡岳前。能說鍊師神不老，識全元是赤城仙。
慈福太后生辰聖駕同中宮過北內上壽至曉鑾仗方回觀者無不仰贊慶禮四朝之尊也 韓淲
盛典行長樂，秋光溢壽樽。后儀崇太姒，帝服見曾孫。遥想重闈集，咸推六殿恩。歡聲開九秩，誕節照乾坤。
春日 韓淲
院落無人到，遊絲自短長。細風添霽色，斜日轉流光。柳入鶑邊嫩，花飛燕外香。一杯春晝永，試與問年芳。
次韵元夕  其一 韓淲
煙月收微靄，春歸柳色深。落梅還滿眼，啼鳥獨驚心。醉熟醒何益，愁多夢亦侵。銀花元夜句，猶記昔人吟。
次韵元夕  其二 韓淲
輦路元宵盛，樓臺煙火深。異鄉今日意，樂事去年心。溪闊斜陽下，林空細雨侵。扶輿且蕭散，尋勝一閒吟。
人日 韓淲
去年苦無雪，今雨又多風。人日平頭過，元宵轉眼中。野梅香更白，文杏色微紅。籬落春陰外，樓臺曉霧空。
正月十一日 韓淲
春前三日雪，今則倏霜晴。澗谷冰凘滿，溪山風物清。梅梢已飄灑，蘭穗始敷榮。宿約多神賽，君來酒重傾。
三月一日 韓淲
海棠花上雪，憔悴却如人。曉覺春光淡，時占天氣新。燕脂纔糝糝，翡翠正勻勻。睡足寒猶力，宜多酒入唇。
雨中上巳 韓淲
風作連宵雨，山寒復晝冥。酴醾花白白，楊柳葉青青。令節空輕過，芳時惜易經。清真王逸少，修禊寫蘭亭。
次韵昌甫寒食 韓淲
南北已分壠，後來那得知。侵尋空歲月，流落漫歌詩。宿草露殊濕，白楊風更悲。江村暗寒食，老大故園思。
十四日  其一 韓淲
淡淡春晴晚，窗前燕子飛。酒盃誰共飲，詩筆自孤揮。上冢家山遠，下湖仙苑稀。空多冶遊者，扶醉趕門歸。
十四日  其二 韓淲
風花郭店路，靈井隔雲溪。渡水魚爭出，隨山鶑亂啼。只疑身未老，不信夢還迷。今日逢寒食，西湖春草萋。
二十五日 韓淲
山徑瀕溪轉，林亭亞谷斜。老詩無住著，健酒有須賒。急雨催楊柳，微陰養杏花。重簾新燕子，隨處覓生涯。
晚春 韓淲
細雨收微暖，輕雲起薄陰。舟橫蓮葉淺，人度柳花深。佛屋多支徑，旂亭亦遠林。一春思放浪，盡日喜登臨。
初七日 韓淲
晚來臺上坐，猶自說春歸。可惜園林裏，都無花片飛。榜人勞載酒，鷗鳥定忘機。笑摘青梅子，停杯看雨肥。
七月 韓淲
水石雲山裏，歸來已九秋。隔城如淺近，鄰寺始深幽。慧遠逢修靜，文淵說少游。徑荒殊不掃，風葉上牽牛。
九日 韓淲
客裏逢重九，路經鵝嶺頭。物華元自好，意緒不禁愁。霜重曉猶積，烟低寒不收。營營本何事，吹笛下滄洲。
趙運幹秩滿經由寄懷任舍人直院九日 韓淲
季月黄花酒，今還過玉溪。野僧談衆妙，林叟祇孤暌。滕閣有前境，胥山無別蹊。會須直學士，霄漢記閒栖。
十一月晦 韓淲
沙鴈徒高下，荒雞任喔吚。連山雲日過，夾澗雪霜吹。葉逕濕仍滑，柴扉久易欹。不知詩在否，詩亦費心思。
十二月旦 韓淲
雪後寒簷滴，青燈夜看詩。人情雖已甚，物色又何其。永永孤城漏，垂垂老境時。瑠璃剪木葉，今歲是冰枝。
歲晚 韓淲
歲晚家何在，冰溪懷玉山。雪梅香汎汎，霜樹色斑斑。村酒相招喚，田歌自往還。白頭搔更懶，今識市朝間。
十六日  其一 韓淲
不恨常疎隔，何疑欠討論。同心惟設飯，盡興亦空罇。日與樵爭席，時看子候門。山場風莽廣，溪港雨沉昏。
十六日  其二 韓淲
寒水浮沙急，昏煙擁樹深。茅茨得幽隠，藜杖失荒尋。地暖疎梅發，籬虛敗葉侵。終風驚達夜，未雪苦多陰。
窗日 韓淲
飯已南窗暖，依違睡思生。息虛神即固，氣定體殊輕。霜熟日初上，簷疎紙透明。欠伸詢早暮，一唱午雞聲。
乍暖 韓淲
乍暖人多困，晝長春已深。殘花紅糝糝，新葉綠陰陰。山寺依巖曲，湖船過水心。鈎簾醒午睡，閒覺去來吟。
晚晴 韓淲
雨闊雲難斂，高樓忽晚晴。地卑雖带潤，天近自增明。蚊動初成勢，鴉翻過宿聲。牆根有孤樹，清坐見凉生。
乍冷洒然 韓淲
不可更禁當，伏陰多夏凉。體中時作惡，鼻觀日焚香。照眼驚雙鬢，支頤待一觴。詩來相勞苦，邊事敢籌量。
初十日 韓淲
沉沉三日雨，衮衮四山風。潢潦從浮汎，羣陰漫長雄。深居何藉屐，矮屋且遮篷。急歛身心住，徐看鼻息通。
二十一日 韓淲
向來愁見客，今去莫吟詩。自是才情減，何勞朋舊爲。一身元屬我，百事總因誰。溪路多蝦菜，呼童問早炊。
曉冷 韓淲
曉霧知猶冷，初陽覺更和。午風吹不斷，夜氣暑還多。簾檻翻黄蝶，燈窗撲白蛾。晚春初夏際，蠶麥復如何。
風落 韓淲
風落摇窗牖，煙垂暗屋簷。漫空時衮衮，灑迥復纖纖。著柳真堪折，迷花自可粘。春前一尺雪，農事不須占。
明月 韓淲
明月度窗櫺，荷香逼酒醒。水聲鳴澗壑，風影散林坰。暑雨收微眇，晴雲動杳冥。小軒清坐久，高下數飛螢。
夜月 韓淲
月近中秋好，人寧不用情。那知雲欲暮，遽作雨連明。圓缺閒皆見，陰晴老自驚。夜凉山葉響，燈火短長檠。
聞雨凉意可掬 韓淲
秋聲連夜起，雨過雨來時。睡覺風生屋，凉知水到池。交游稀自好，出入嬾方宜。只被章泉誤，書題又寄詩。
雨多極凉冷 韓淲
焉知三伏雨，已作九秋風。木葉凉應脫，禾苗潤必豐。地偏山吐月，橋斷水浮空。雞犬鄰家外，魚蝦小市中。
晚雨可愛 韓淲
燈火凉秋夜，空山雨到簷。吹聲初甚少，落勢近頻添。籬菊叢叢潤，畦蔬種種霑。沈思仍靜聽，香鼎伴書籤。
初三日急雨湖山雲氣初霽樓居佳甚 韓淲
雨後見雲山，家林恨未還。人生何自苦，身老定誰閒。溶洩平輸處，縱橫羅列間。幽幽清潤氣，樓迥自怡顔。
夜坐聞雨  其一 韓淲
夜靜時聞雨，山深遠聽更。疎林聲轉永，孤戍景何清。方冊舒還卷，殘缸暗復明。脫巾搔首坐，曳履欠身行。
夜坐聞雨  其二 韓淲
寒夜空山雨，聲從遠樹來。老懷渾木塞，癡坐只灰堆。抖擻閒題句，團欒試把杯。崢嶸歲云暮，春在臘前梅。
雨處 韓淲
雨處茫茫白，晴邊隠隠青。林間田舍屋，水際酒家亭。野迥驚初見，村深惜未經。陰沉思得月，歷落喜瞻星。
煙雨 韓淲
汀洲生玉水，煙雨對靈山。翠碧迷千嶂，清泠瀉一灣。尋春因共載，落日不知還。便是名人畫，無能寫此閒。
煖雨 韓淲
土煖鳴噓蚓，山昏聚宿鴉。沿流多佛屋，隔縣少詩家。怕醉休溫酒，狂吟待飲茶。花天晴自喜，麥地雨誰家。
雨中  其一 韓淲
幽林遠朝市，太息古來今。四月麥秋後，江南梅雨臨。庭前三徑在，路口一溪深。車馬有時到，定多閒淡心。
雨中  其二 韓淲
花浥垂垂細，林摇點點稀。綠繁枝困裊，紅淡蘂鮮肥。高下海棠起，淺深山柳圍。雲梳煙未止，風急雨爭飛。
雨中  其三 韓淲
雨葉凄凄晚，風花肅肅春。乍看渾入意，久坐恐傷神。城郭三家市，山林一病身。幽偏無客到，疎嬾寄吾真。
雨後 韓淲
魚沼成吹沫，蛛簷落斷絲。盆花半開合，階草盡離披。風靜凉猶在，雲低曉更遲。懶能尋枕簟，好去把鉏犂。
二十二日雨  其一 韓淲
整衾和枕簟，振席見燈檠。欲讀書休讀，難成夢也成。四山連屋靜，一葉隔窗鳴。總不關吾事，無非是物情。
二十二日雨  其二 韓淲
澗水應添潤，山雲定不虛。夜光離復合，朝氣慘而舒。履畝禾須穫，窺園菜可鉏。稀疎遍籬落，微密上階除。
四月二十三日渴雨 韓淲
霧下疑成雨，簷低暗復明。田家思一稔，王國慮多晴。天豈預人事，世應容我耕。憑軒歸計定，只得待雷聲。
丁寺丞靈山閣同國正小集是日得雨次韵仁甫五字 韓淲
野寺乘凉雨，宜從志喜論。橋分一水隔，城列萬家屯。樂寓東山妓，賢歸北海樽。年登農滿望，客醉我忘言。
五六日大雨 韓淲
海角地蒸雨，江南天要梅。晚春知望久，中夏得愁開。鬰鬰陰陰過，綿綿浩浩來。已傳增米價，只道損苗栽。
夏雨 韓淲
轉輸三伏雨，探借九秋風。沾灑蓮猶碧，飄摇葉未紅。荒凉甘退縮，清潤擬從容。在野農人喜，仍年禾黍豐。
東流值雨 韓淲
客恨何時了，蕭蕭雨未晴。異鄉無伴處，荒縣少人行。樹色巡簷碧，江聲遶枕清。且憑閒景物，陶寫小詩成。
雪後微雨 韓淲
烟重雨尤寒，風銷日未乾。江湖浮綠淨，巖岫列青攢。嬾出空穿履，宜歸且釣竿。凄凉兩都舊，洛下卧袁安。
苦雨 韓淲
開歲晴非少，經旬雨是多。澗寒人跡斷，山暖鳥聲和。試手應如畫，回身易擲梭。無聊宜已矣，有興竟云何。
五月八日喜雨 韓淲
洒洒如人意，明明助歲功。夜闌愁有月，曉起喜無風。坡老記爲美，宣王詩最工。朝家一祈禱，田里得和豐。
十一日同處晦蒼筤喜雨 韓淲
清坐看凉雨，山林靜有聲。交遊因共話，衰老欲何營。風急初疑斂，雲低又苦傾。爽然神觀定，籬逕不知塵。
凉雨  其一 韓淲
默坐看凉雨，山林有正聲。冥濛元廣大，點滴半虛明。雲葉才羣起，風枝又一傾。信知塵易遣，徒亂雅難平。
凉雨  其二 韓淲
陂池浮月影，橋閘瀉風聲。遠雨收還施，行雲翳忽明。襟期看我醉，譚笑待君傾。凉夜玉溪曲，行歌詠太平。
雨凉 韓淲
暑雨常憂缺，秋霖莫厭多。夜雷聲復厲，朝霧氣方和。積潤花巖桂，橫流穗畝禾。酒閒吟解穢，茶熟困驅魔。
雪 韓淲
山外黄雲晚，溪頭白雪深。不知嵐氣重，但覺水痕侵。老眼轉愁坐，孤懷聊醉吟。樵聲隨遠近，釣影任浮沉。
雪後霜結未釋 韓淲
苦雨翻明雪，酸風結暗霜。晚煙留積冷，曉日度微陽。茶竈薪難拾，詩箋筆易僵。粗官對窮臘，何事不謀長。
春雪再作凍甚 韓淲
春雪不可賞，草樹方萌芽。從渠滅萬徑，徒自負千花。兀坐地爐側，困眠山枕斜。渾忘瓶粟盡，吟復厭浮誇。
雪後如春 韓淲
雪消春意動，樓外已東風。蘭珮新輸綠，梅瓶久薦紅。人生雖向老，歲事豈終窮。青瑣黄扉地，西湖一望中。
對雪 韓淲
有霧光殊慘，無風勢轉豪。形欹天已近，氣積地還高。上下何其別，周迴任所遭。虛緣詩悄悄，幻滅酒陶陶。
雪望 韓淲
山黯荒荒霧，溪凝惻惻風。乍明收髣髴，欲暮起曚曨。岸窄叢梅發，樓高老樹空。歸來煖杯酒，爐火夜深紅。
風雪見山林佳絕 韓淲
煙濃山漸白，風急樹還青。鶻落飛鳶逕，鷗浮宿鴈汀。周遮迷疊嶂，疾瀉快中泠。敝褐輿籃兀，村醪飲易醒。
雨雪 韓淲
雨雪春將半，山寒澗溢時。誰題五字句，我得一篇詩。淡泊情何遠，綢繆味愈遲。閒中且陶寫，治國有安危。
雪天 韓淲
寒色摇窗紙，瓶梅靜吐香。小樓深坐穩，矮屋欠伸長。雪意垂垂白，雲容淡淡黄。西湖林處士，侑食水仙王。
春分後一日雪 韓淲
尚覺梅花發，元知柳絮飛。舞迴風蕩激，灑急雨霏微。解凍羣芳盛，餘寒百卉稀。小窗還附火，買酒典春衣。
初八日雪 韓淲
江國春來淺，新年雪未闌。雨霏初急急，霰集復漫漫。固喜成三白，寧憂已十寒。微吟窗色晚，清聽落聲乾。
連日大雪 韓淲
年後猶仍臘，時閒即便春。飛花殊惱我，惹絮却隨人。天地多奇觀，江湖獨老身。瓦溝填已遍，彈壓萬紅塵。
雪作  其一 韓淲
臘裏春前雪，江南瘴癘清。隔林應得趣，一壑豈忘情。已喜疎梅發，遥知細麥生。易疎何易密，積厚轉無聲。
雪作  其二 韓淲
開明三景凈，幻化十方清。此日扁舟景，古人高卧情。不知朝氣重，但覺夜寒生。漫漫疑無色，綿綿如有聲。
東山 韓淲
指點東山路，松林一望中。芙蓉爭弄日，楊柳半凋風。我到吟何比，人閒興偶同。只宜携妓飲，名宦付諸公。
黄巡檢攝官八房場聞西巖有龍湫光怪 韓淲
秋好西巖勝，閒身惜未遊。桂花香亂石，楓葉暗長流。蠟屐輸君適，錦囊牽我愁。定知風雨夕，龍電震深湫。
鷺鷥林 韓淲
一段寒煙上，雲行斷復低。明中山映樹，暗處水平溪。村落籬門短，人家草屋齊。風回聽幽絕，鳴午有荒鷄。
坎石渡 韓淲
春風送春雨，細細濕輿籃。過水航寒淥，橫山觸曉嵐。草芽時簇簇，梅片未毿毿。問友於何處，田礲坎石南。
灘頭 韓淲
溪頭灘背狹，高下兩三家。風葉山銜日，煙莎路濕沙。傍船初落鴈，隔屋已棲鴉。何處吹崖蜜，滿園蕎麥花。
月巖 韓淲
本意遊雲洞，因行過月巖。西風低細竹，初日上長杉。塵外多仙隠，人間易謗讒。逍遥且黄帽，憔悴付青衫。
桐影澗流 韓淲
籬落梧桐月，情人語夜深。露華垂近葉，煙翳失前林。茶果隨宜設，琴尊不用尋。山虛鳴絡緯，幽澗亦流音。
禪月臺  其一 韓淲
渺渺凉風起，木犀相次開。舉家空自住，過客有誰來。已是冰溪棹，更尋禪月臺。鬰乎湖海氣，鷗鳥莫驚猜。
禪月臺  其二 韓淲
僧清知野逸，禪月有高臺。自是登山去，誰非入寺來。孤花明密葉，落絮起荒苔。香篆茶甌久，昏鐘我未回。
桃花臺 韓淲
聳壑連天碧，危臺照水紅。何年仙子宅，今日梵王宮。勾漏人雖遠，凌雲話亦空。徘徊羨真隠，吟寫分詩窮。
趙推官求久齋詩項平甫有句 韓淲
萬好庵中主，今誰記此人。久齋詩固在，晏叟意尤新。已逸决科步，要持爲學身。尚賢而尚德，餘事了通津。
次韵斯遠過風月齋  其一 韓淲
老去親朋少，相過夜達晨。百年俱逆旅，千載欠閒人。經隔情雖舊，綢繆意轉新。板橋籬竹凈，不著世紅塵。
次韵斯遠過風月齋  其二 韓淲
地偏心愈遠，彼自物爭妍。屋宇山圍匝，池塘水接連。持醪留野飯，推食有溪鮮。風月齋曾宿，施村阿那邊。
趙主簿闢書室因喜三世兩中科舉 韓淲
喜闢書窗好，高垂鴈塔名。孫謀端有自，祖業信能宏。山木鬰爭秀，簷花香最清。太霞仙袂遠，老眼爲雙明。
山林堂  其一 韓淲
山林堂總好，六十有餘年。轉變人常爾，興亡事亦然。僧廬雖一坐，道院尚相連。彈指三家住，蒼茫起白煙。
山林堂  其二 韓淲
山林君已得，邱壑我猶居。地在名徒換，年深景自如。舍人詩可玩，丞相事堪書。領畧無輕負，交遊本未疎。
芙蓉堂和嚴丈韵 韓淲
綠遍小池頭，胡牀一日幽。乍晴人意愜，欲暮鳥聲流。只道躭閒趣，那知接勝游。紅塵飛不到，城府亦山丘。
西山嶽祠 韓淲
西山橋外路，傍水去穿林。石柱岧嶢起，溪流宛轉深。清音成小立，爽氣入孤斟。晻靄叢祠處，歸塗月已侵。
凈居院 韓淲
薄晚經禪悅，深更宿淨居。急灘鳴斷岸，絕磴下荒墟。茗椀僧同把，詩篇我謾書。快歟聞梵唄，解榻見鐘魚。
花庵次君實韵 韓淲
居山仍在澗，生事本無多。老圃初收芋，窮檐待補蘿。逃虛惟獨往，入俗也相過。語默行藏外，衰榮奈汝何。
崇福庵 韓淲
蓊鬰千山曲，周遊一徑斜。老身多歲月，閑地少風沙。度密來尤迥，憑高望更賒。小庵含法界，不待野僧茶。
白蓮庵分韵 韓淲
好客不常遭，登臨眼自高。湖山起煙霧，江海暗風濤。酒美情尤暢，詩清氣本豪。相從真可樂，左手記持螯。
大明寺 韓淲
小泊大明寺，傷懷復歎誰。黄花風未折，赤葉露空垂。已往更何說，相望只有詩。城南人亦客，數日夢行期。
尹山寺 韓淲
風淨綠陰合，山明清晝長。鉢單浮野潤，龕座閟幽香。鳥哢集初夏，鶴飛迎夕陽。離人何用飲，有客又成章。
朱卿約余倅澗上招昌甫次韵昌甫 韓淲
春雨得晴明，山扉澗道清。朋來何以報，雅集偶然成。柳暗枝枝重，花疎片片輕。經年不相見，好事滿壺傾。
市遠 韓淲
市遠塵埃少，村虛煙雨多。極知九日近，無奈一秋何。掃徑尋僧話，關門待友過。巖香送籬艷，儘可伴婆娑。
稻田 韓淲
秋深耕稼熟，綠浪起黄雲。縱却牛羊踐，難驅鵝鴨羣。斷乾根易撥，摧壓穟頻分。烟露未全冷，村村晴氣曛。
颺糠 韓淲
颺糠新出米，打穀旋推禾。健婦行茶椀，癡兒守飯籮。一秋能飽未，終歲得閒麽。農事無終極，人生可奈何。
種樹 韓淲
種樹擁牆隙，伐茅開地偏。老衰常問祿，貧窘失求田。晴熱山前日，陰凉澗底泉。賢哉陶五柳，只愛北窗眠。
和韵紫芝留句寄之 韓淲
一柱觀能好，臞仙須討尋。從渠有丘壑，何處沒山林。乍惜靈舒試，或矜莊可吟。颯然秋氣冷，清夢水之心。
蘇堤芙蓉 韓淲
爛熳芙蓉發，霜前城北花。因君話書室，使我出山家。風雨三杯後，烟雲一望賒。石丁餘興在，相與醉生涯。
觀柳見桃 韓淲
柳已看看暖，桃仍恰恰開。葉間驚甚雨，花外合輕雷。不分青春半，其如素髮催。官閒惟可句，心醉也尋杯。
竹外荷花 韓淲
雨竹翻山翠，風荷漾水香。我行三步遠，人飲一杯長。不以扶頭去，其如掃迹藏。柳花纔露白，梅子又傳黄。
次韵昌父梅花 韓淲
山水孤根畔，行吟不盡情。花爲天下白，人比聖之清。冬日真無對，春風合主盟。可憐香浩蕩，歲歲落還生。
梅 韓淲
霜風小摇落，梅已到南枝。要識人間事，須從物理推。虛緣看影動，昭徹待香吹。此後唯愁酒，從來未欠詩。
野趣軒見梅花 韓淲
相逢暗香底，又見一年梅。枝既爾許瘦，花猶如此開。橋橫紅葉逕，山晚白雲堆。凍雨時吹灑，人閒寒事催。
梅逕 韓淲
掃葉去宿草，園空起碧苔。晚烟收未了，初日又還來。老樹幸無恙，新花應有開。年年到寒月，全望數枝梅。
西軒 韓淲
聞道西軒整，登臨識自今。溪山雖郭外，樓殿接池陰。舊觀趙岐發，新詩尹喜深。水南如此勝，吾老復關心。
題水鵲 韓淲
水鵲衝衝過，山鴉撲撲飛。澗深應得趣，樹密自能歸。古路人行少，家寒客到稀。世途多轗軻，隣里且相依。
山鳥 韓淲
春晚雨時晴，隔簷山鳥鳴。留連因共話，拓落又閒行。不選呢喃語，從教格磔聲。酒來誰可飲，吾亦小詩成。
鴈度 韓淲
鴈度南樓雪，寒聲裂紙窗。身雖回五嶺，影亦落千江。抱膝吟諸葛，全家隠老龐。冥冥避矰繳，一往信難雙。
高鴈 韓淲
高鴈承雲薄，參差去復齊。水村連落岸，山寺迫浮溪。風定轉宜遠，日斜元未棲。一聲歸兩眼，不負拄枯藜。
仲至看杜詩分古語妙語老語甚精微 韓淲
刺骨分三語，刳心就一編。古來雖簡短，妙處實綿延。飛動徐陳外，淋漓劉柳邊。泉溪有底急，老乃更精研。
和張祐孤山寺詩 韓淲
嵐光湧翠岑，寺影照波心。風月明春曉，雲霞起夕陰。兩山幽草合，中道綠楊深。誰與尋詩句，空懷處士林。
綠筠軒觀坡翁詩刻 韓淲
野寺餘詩石，誰移榜縣齋。閒來得尋句，小立爲興懷。人俗真難療，言高不可埋。窗前有疎竹，大嚼對吾儕。
讀魏仲先處士詩有感偶成二首  其一 韓淲
顧影自婆娑，食貧如我何。不嫌知己少，常畏識人多。過澗耿獨立，看山行自歌。衡茅濕餘雪，風葉亂煙波。
讀魏仲先處士詩有感偶成二首  其二 韓淲
澗泉韓仲止，生計聊復爾。無錢向誰嗟，有酒徒自喜。盡日覽形容，流年驚髮齒。夜夜猶早眠，寒來更慵起。
晁家觀葉少藴朱希真詩帖尹家諸賢書尺 韓淲
摩挲石林帖，太息巖壑詩。竹院茶話久，方齋酒行遲。南遊耆舊盡，北客子孫知。聚集麥秋日，飄流槐夏時。
昌甫以平生詩藁俾趙家浄錄因見題後 韓淲
藁不隨時廢，詩須以藁傳。老身猶在澗，舊話只章泉。籜笋看成竹，藕荷將出蓮。居然閒摸索，久矣奉周旋。
閒居圖 韓淲
閒居本在我，山林皆畫圖。百世有新舊，一朝非卷舒。薰風入窗牖，晚雨過庭除。小醉同杯者，幽偏得自如。
夔一翁靈溪古松 韓淲
邂逅靈溪水，東風二月辰。其誰留象駕，爲我出龍鱗。等是人間幻，聊分物外真。知心莫彈指，笑殺箇中人。
金焦二山雪望圖 韓淲
京口酒可飲，江山開畫圖。幻成清落索，要識雪糢糊。不用袁安卧，只消漁父居。幾回煙浪遠，落木墮寒蘆。
題江南 韓淲
邂逅江南景，蕭蕭小桂叢。不知春已過，常得晚能同。冉冉塵寰偪，勞勞色界空。飛潛與幽顯，同是一樊籠。
次韵胡教授送行詩 韓淲
小作高溪泛，灘光又滿眸。新春纔兩日，殘歲忽扁舟。契闊思良覿，吟哦合共遊。掀蓬聞送句，一片雨初收。
上饒送番江酒次韵謝之 韓淲
薦福湖邊酒，能來爲一中。傃庵知祖道，鄱郡見家風。治縣聊綏撫，詩壇更長雄。名章敢酬唱，雨後夕陽紅。
送黄寺丞商伯浙倉罷歸南康  其一 韓淲
邂逅登臨勝，從容杯酒閒。脫身方甫里，滿眼已廬山。此道天能會，端人世所慳。丹心空磊磊，綠鬢只斑斑。
送黄寺丞商伯浙倉罷歸南康  其二 韓淲
問學無窮事，功名有定期。古今誠可見，治否老尤知。袖手尋幽隠，存心付嶮巇。一時還別去，何日更追隨。
八月四日仁甫行 韓淲
投老不堪別，莫云師友情。當時建陽聚，何日上饒行。舊事消除盡，新愁積漸生。酒杯無浪與，醉醒是秋聲。
施教授考校他州 韓淲
陶冶于文舉，才賢定靡遺。三年欽掌教，一旦慶衡持。過慮同官雜，焉知監試誰。無爲我先達，不念士人時。
鄭一浙運使 韓淲
好在春秋學，宜乘筆力初。邦畿緣伯討，王道付儒書。超乘亦人爾，焚舟其我歟。兩年嘉尚意，東上赴傳臚。
黄靖州子孫江西漕試 韓淲
淬礪酬先志，家傳合奏功。子孫當決勝，詞賦况同風。南浦聯名處，西江一戰中。鄉閭飛榜到，丹桂滿芳叢。
送趙五哥秋試 韓淲
才俊毋輕敵，精神急護持。寓鄉能取友，官路必修爲。胄監秋高日，禮闈春盛時。龍蛇飛健步，好好對丹墀。
送葉卿湖南轉運判官  其一 韓淲
野路荷花發，薰風使者車。老懷諳萬事，雅俗問三閭。嶽麓只如此，湘江應可居。時平閒護漕，歷覽且舒徐。
送葉卿湖南轉運判官  其二 韓淲
自恨登門久，飄零歲月深。近知無復舊，後定不如今。聲迹嗟貧病，形容入醉吟。經行纔頃刻，何日奉書琴。
送顧丞沿檄徽饒 韓淲
柳暗煙霏綠，花殘雨潤紅。夢思今夜遠，別恨一枝同。杖舄經行處，江山興寄中。紛紛鶑蝶閙，得意正東風。
送顧丞赴張軍師辟書 韓淲
細雨春帆外，江波漫漫流。人情雖忍別，風景可言愁。時命豈大繆，功名寧罷休。倚天長劍在，談笑即公侯。
送俞司戶 韓淲
喜見魁鄉士，薰風唱第歸。豈惟榮里社，亦足慶庭闈。仕路當亨奮，儒家要發揮。一杯餞行色，靈鷲想煙霏。
送施仲益何文蔚余子任及蔣吳二友赴省 韓淲
會適章丘役，寒梅滿路生。逢花百餘韵，顧我不勝情。祖送尋言句，相期豈利營。南宮三數子，能賦復經明。
送履常中州買漁艇歸半溪二三友放溜來迎 韓淲
送客中州外，乘流只自看。日斜孤棹晚，月上一溪寒。離合原非易，行藏似不難。歸來理幽伴，莫負酒盃寬。
送榘恭回貴池 韓淲
乃祖朱轓地，銅章又若翁。江山應似舊，郡邑本來同。浙右還圍棘，湖邊又艤篷。思常游宦處，爲子送秋風。
十五日玉山道中見文蔚買酒送之 韓淲
雪嶺吹寒霧，行田過遠村。班荆得佳士，促席置清尊。官業從茲始，離懷不用論。洋洋晁董對，指日上金門。
錢塘送元立 韓淲
鳳闕追隨外，龍山判別中。怒濤翻夕照，遠樹起秋風。我亦情何限，君應興與同。舉杯淩浩渺，挂席看空濛。
別德久丈 韓淲
四海轉庵老，清詩晚更傳。幾回看點筆，頃刻誦成篇。顧我直瞠若，別公還惘然。放懷琴酒地，不覺已三年。
別陳平甫 韓淲
清暑蓮堂上，何心詠別詩。敢云歸計早，常恨結交遲。林舘主人勝，江山客子宜。相看在霄漢，折取桂高枝。
別鄭盱眙 韓淲
谷口從遊久，流光恰六年。湖山常盡日，樽酒或談天。世豈無他士，公應自昔賢。有閒應念我，歸去白雲邊。
別希之 韓淲
雪裏江亭醉，何時復賦詩。豈無閒地飲，那有主人奇。忍別君言論，徒勞我夢思。尺書頻寄取，莫負此襟期。
子功過別 韓淲
細酌林亭久，風煙起近鐘。蒼蒼雖暮色，淅淅是秋容。老眼渾相對，幽懷不易逢。人生幾兩屐，小榼尚能供。
客樓南窗晴日中與坐客論別 韓淲
樓舘南窗暖，追隨欲別時。青衫空自老，白髮未相知。研墨因成事，爐煙靜入詩。家山有泉澗，休問我歸遲。
寄章泉 韓淲
苔竹軒前笋，薰風已布陰。清詩誰可和，白酒自成斟。顧我塵埃迹，思君泉石心。一貧驅就祿，不覺二毛侵。
寄斯遠 韓淲
不識後田路，林廬近石阿。卜居誰晤語，屏跡自婆娑。木落靈山出，風凉玉水波。明年當共醉，盡日爲長哦。
寄周景瑜 韓淲
春山風物美，秋半復如何。巖桂香仍發，芙蓉花更多。績文應委曲，獵德且婆娑。閒僻離羣久，新凉入短歌。
寄章丘 韓淲
揚雄一區宅，今乃在章丘。老樹葉叢茂，小溪灘亂流。雞豚爲歲計，穀米望秋收。曉暮襟懷裏，携琴得句不。
寄楊伯升 韓淲
趁虛雞犬雜，清有草玄家。支逕開山嘴，長橋過水涯。歲寒梅弄蘂，春到柳舒芽。城裏歸時晚，年華與物華。
寄亨中 韓淲
冬至後踰月，風霜欠雪霏。團源新市井，高隠舊書幃。薪水誰爲給，山園自不歸。歲前春事動，佚老是忘機。
鞏仲至和張少卿韵約同寄一首 韓淲
歎息南湖老，詩禪只自深。雨花歸宴坐，風葉對孤斟。城郭舟車會，齋房翰墨林。遥知定中起，吟嘯也如瘖。
次韵王教授同寄昌甫器遠無爲臨漳  其一 韓淲
長哦招隠句，待月坐黄曛。望望前村雨，行行別渚雲。敢期千里共，常恨一橋分。鬢影吹凉處，樓高孰與論。
次韵王教授同寄昌甫器遠無爲臨漳  其二 韓淲
月到章泉白，冥濛入杳茫。四邊山影亂，一路水聲長。促織吟方動，流螢起復藏。夢思飛羽翼，已墮晏齋傍。
次韵王教授同寄昌甫器遠無爲臨漳  其三 韓淲
清時朝蹟後，休道不知津。城市誰多客，山林自少人。儘常開老眼，應甚惜閒身。愛月聞吳詠，無嫌更薦紳。
次韵王教授同寄昌甫器遠無爲臨漳  其四 韓淲
濡須誰築塢，玉兔王迷離。兩歲能爲守，五言應報詩。息峰延月夜，稔稻得秋時。湖海驚零落，無癡了事兒。
次韵王教授同寄昌甫器遠無爲臨漳  其五 韓淲
甌閩何處是，絕嶺更危谿。乘障消蠻虺，望洋蒐水犀。庾公情不淺，朱老世思齊。乘月胡牀坐，角巾隨意低。
昌甫回自大明見過別後二詩寄之  其一 韓淲
袖遺大明果，編因徐照題。騷吟歸是正，香味得非迷。鄰邑十方轉，到城還重携。新霜林路滑，山遠羨高棲。
昌甫回自大明見過別後二詩寄之  其二 韓淲
早鬻翁歸去，窗寒自撥灰。算程明日到，失記去年來。雨葉頻仍墮，雪梅相次開。吾生亦華髮，易怕惹塵埃。
寄鄭一 韓淲
禪月臺高冷，溪虛城背山。人烟知井絡，鳥雀見灣澴。竹裏繁霜後，梅邊欲雪間。讀書有幽子，歲晚更怡顔。
寄履道 韓淲
宰上廬深迥，將書定苦心。夜聲寒柏慘，晴色古苔侵。徑側牛羊履，山空鴈鶩臨。明燈撥殘火，幽夢理寒衾。
寄尹一 韓淲
尋丈方齋地，移居城市東。燈窗唯刻苦，編集入磨礲。北客家能爾，南遊事不同。常思文獻大，祖道古人風。
寄王二萬頃 韓淲
一曲清江上，君能靜結廬。年豐時釀黍，身老更收書。家世遺風在，閭閻是事疎。只宜沮溺地，著我伴耕鋤。
二十九日歸寄鄭一 韓淲
野外青巖寺，城邊禪月臺。收功行藥後，排悶坐輿來。宿雨苗當熟，新凉桂已開。誰知老丘壑，自不奈塵埃。
浙運寄聲子任子恕 韓淲
浙水文場好，成才屬少年。龍遊看過鎖，漁浦發潮船。才地當强仕，朝廷正選賢。會逢余與趙，爲報各揚鞭。
寄敖器之 韓淲
絕代敖夫子，春來定若何。新豐逆旅市，叩角飯牛歌。漢相延東閣，成周在泰和。彙征調玉燭，小用亦金坡。
寄仁□ 韓淲
分外僧家好，如今更住山。都無城市閙，只有水雲閒。打供隨緣後，罷參開淨間。紛紛底榮宦，何事復相關。
趙寺丞之子來代書寄 韓淲
只有心情在，都無言語吟。子官忻見面，翁節苦爲心。霜雪歲云暮，風雷冬已深。老身相望處，徒益鬢華侵。
柬周五哥 韓淲
我欲春山去，呼兒取杖藜。弄晴方見日，吹雨又生泥。悵望還歸舍，懷思未隔溪。會當舒此興，花草步芳蹊。
寄趙十監試 韓淲
先朝重詞賦，人道小賢良。善記推才博，雕章驗識長。宗英龍首盛，名字鴈行香。王舍城中試，月華仙桂芳。
贈趙十  其一 韓淲
泉石何關爾，多應潔我塵。試揩雙泪眼，徒惜一吟身。選甚年年別，須當物物親。相遭雖澹泊，秋得雨方新。
贈趙十  其二 韓淲
薄夢驚秋曉，窮原喜夕陰。只知閒迤邐，不覺老侵尋。鳥翼應知倦，蟬聲亦和吟。酒闌詩更逸，巖寺記同臨。
贈成季子任 韓淲
心跡能閒淡，何勞數面親。沙坑元似故，坎石更常新。陶寫非流俗，尋思隔幾塵。清溪舟楫句，乃復在茲辰。
贈懃老 韓淲
客路何曾好，禪林一味清。鐘聲回短夢，梵唄入幽情。綺語多生債，塵勞宿念輕。詩邊懷抱嬾，聊復爲君傾。
贈趙成父 韓淲
教得兒登第，儒科一素風。故家欣未艾，吾黨不應窮。拭目行都裏，興懷寓里中。如君老兄弟，好去一尊同。
贈子任 韓淲
每恨沙坑遠，十年纔兩過。閒人身則爾，君子意如何。古井無驚浪，喬林不改柯。留連因繾綣，躑躅爲婆娑。
贈曾承務 韓淲
紹興人物志，贛上盛諸曾。積厚培應固，流長續更興。四明愁獨散，二浙喜相承。再緝文盟日，吾儕豈面朋。
初六日呈仲至兄聞告假欲還婺 韓淲
已是多疎隔，更言當暫歸。歲新雲未解，風轉雪還飛。曉岸蒼山古，春江白浪肥。過家無宿留，急此醉芳菲。
呈坐客 韓淲
酒在詩情外，詩成酒量中。氣清吟奧妙，神受醉朦朧。到手千鍾在，回身一笑空。故家人有幾，我輩興無窮。
愛客 韓淲
婆餠焦何急，飛鳴小竹間。雨多溪漲水，雲厚日藏山。景物固無恙，人情終等閒。老來惟愛客，茶果或相關。
王有道詩刊成謝林教授 韓淲
七卷靈溪集，有誰能爲傳。既勞親校勘，便得與雕鎸。從昔詩雖在，因茲名可全。摩挲新敘引，羨爾廣文賢。
十月十九日頭昏痛忽教授過別 韓淲
卧病空山裏，公來忽語離。風行殘葉日，霜淨早梅時。湖上探龍井，天邊入鳳池。西疇富魚蟹，能復寄清詩。
次韵胡教授 韓淲
猶記到階除，虛懷不自居。從容姑借酒，厭飫愜於書。物物徒娛客，人人足勝予。年來數相過，此道定誰如。
用處晦韵送蘄州趙教授有懷寺簿王聖俞丈 韓淲
得官居上第，掌教喜青春。斆學須相長，仁賢必可親。舉文元不易，斯道本常親。若理中州話，應逢舊德人。
和孟五十六韵 韓淲
沙淨水爭流，輿籃呼渡幽。酒行因繾綣，詩到得夷猶。盛日騰高步，飛雲裂醉眸。江山無盡藏，楚尾又吳頭。
和昌甫夢中見寄 韓淲
高人山枕曉，何必問鈞天。自覺無他夢，誰言有此篇。交遊疑是熟，時序亦非便。寒食蘧蘧裏，清江憶釣鯿。
昌甫題徐仙民詩集因和韵兩篇  其一 韓淲
斷自晚唐後，人人盡做詩。生前由我集，名後得誰碑。眇眇三靈見，蕭蕭一葉知。塔山林覆土，若奠替芳巵。
昌甫題徐仙民詩集因和韵兩篇  其二 韓淲
東南蟠海嶠，天也斲閒民。歲月高儕侶，江湖競比倫。楊劉萬代手，溫李再生身。雪跨水懸處，遊魂不見人。
和子仁 韓淲
古達多從隠，巢由復卞隨。既拚身似葉，何藉命如絲。世道無庸憾，人生有不爲。深山窮谷裏，莫負酒盈巵。
周七有詩續至和韵 韓淲
淨坊成野約，樂地可清論。士以世何貴，佛於人轉尊。茫茫空遠志，歷歷任驚魂。連日巖花發，佳哉月下門。
和履道出會宗伯回訪趙晏叟  其一 韓淲
山行仍野次，零落數家村。積雨浮秧把，隨風護笋根。去來應自喜，將送與誰論。寢飯朝昏處，翛然付五言。
和履道出會宗伯回訪趙晏叟  其二 韓淲
江山迎世父，芒種夏將深。家道修遺事，人生懷好音。衰榮元自古，雅俗况居今。歸興尋幽隠，柴門月色侵。
昌甫有詩和韵 韓淲
寒食家家酒，誰人不賦詩。久陰忻霽日，餘潤入花時。此老非三畧，今朝欲四維。落紅供醉卧，松底著殘棋。
昌甫入城席上和韵 韓淲
因人雖暫賞，分韵偶然成。不道觥慵舉，那知僕屢更。老成關世道，交舊豈時情。簷雨林逾靜，橋風境過清。
二十四日回泊東阜和舊題酬唱十九年矣 韓淲
海棠枝上日，依舊照窗明。文會驚猶在，重來詠轉清。林廬記經始，花逕已栽成。良友仙山去，空留百世名。
初六日過尹家再和西軒韵贈子文  其一 韓淲
制宅思前緒，軒名到處幽。不須論夢蝶，只是合盟鷗。北望劉琨嘯，南遊庾信愁。百年五字在，吾豈爲詩謀。
初六日過尹家再和西軒韵贈子文  其二 韓淲
家學流風懿，成才世自豪。出羣能秀發，何獨類賢髦。紬繹遺編富，規模古訓高。青青秋桂子，餘事等毫毛。
鄭一病中見寄和韵答之 韓淲
愛酒阮宣杖，倦行陶令輿。閒投本無意，垂老亦何居。萬事付杯水，一貧唯飯蔬。秋懷苦相望，幽寺挾殘書。
元立復和伯皋送行詩次韵併答之  其一 韓淲
倒載臨離日，搜吟出餞時。老身猶藉酒，親意不徒詩。山水東西去，園池上下隨。凝香兵衛戟，應復野人思。
元立復和伯皋送行詩次韵併答之  其二 韓淲
半隠平生句，年來果謂何。軻雄牆已及，李杜壘終摩。籍籍須傳遠，紛紛何足多。斯文千古事，自笑得如麽。
次韵所東因有感答之 韓淲
籌邊須善策，是古肯非今。名士自江左，丈人誰漢陰。敝廬清晝永，幽磴白雲深。可在唱酬句，豈多陶寫心。
和卿贈別次韵答之 韓淲
兩岸春風暖，山花水噴泉。歸期雖較晚，行樂肯輸先。來燕知猶未，賓鴻信欲遄。故人詩送我，吟思滿江天。
次韵趙理丞 韓淲
相去如霄壤，寒吟只短歌。春前知歲早，臘裏見時和。待把閒情賦，空將老眼摩。年年願强健，江海有披蓑。
次韵昌甫九峰留詩  其一 韓淲
遠峙山常峻，幽泉水自泠。幾回靈井曲，如入九峰屏。雅以平生舊，空懷萬古靈。詩成霜露濕，原上草青青。
次韵昌甫九峰留詩  其二 韓淲
每恨居山淺，扶輿過九峰。幾年無恃怙，常此痛音容。風雨寒垂點，雲煙晚復重。市廛多汩沒，忽爾脫塵蹤。
次韵昌甫九峰留詩  其三 韓淲
每恨居山淺，扶輿過九峰。溪清通亂石，路暗失長松。鬚鬢時時換，身心事事慵。雨寒樵牧斷，朝暮聽鳴鐘。
次韵昌甫九峰留詩  其四 韓淲
每恨居山淺，扶輿過九峰。塵銷草色淡，嵐染木陰濃。瓢飲真堪羨，盤飧粗得供。一庵饑渴外，何事入心胸。
次韵吳推官 韓淲
楚雨黄梅熟，卑枝易積陰。山園三逕少，澗水一溝深。蕭颯寒猶起，低回老亦侵。尋詩爲君和，絕唱有遺音。
次韵趙景伯南巖 韓淲
披藿南巖寺，無僧林蕩虛。崖懸徒可望，泉滴又何居。時世悠悠轉，心情落落疎。山行有吟嘯，佳處莫躊躇。
昌甫自衢送客入城得其詩次韵呈之  其一 韓淲
霜風散焦暵，霧日照寒凉。影迹連山白，聲華落木黄。俗情難以澹，幽事不關忙。我覺年逾邁，君吟詩益昌。
昌甫自衢送客入城得其詩次韵呈之  其二 韓淲
三見木樨開，香傳好客來。龐公隠能出，杜老句欣陪。市近心終遠，交親語易諧。柯山玉溪水，人道謂何哉。
昌甫自衢送客入城得其詩次韵呈之  其三 韓淲
蓬戶爲君開，荒園少舊栽。猶存小籬落，不比一軒苔。前月訪彼矣，今朝同此哉。人間花草地，終古歲寒梅。
次韵昌甫見寄 韓淲
相逢雖數數，共話祇匆匆。不覺中秋過，還當九日中。登臺嗟往事，覓句憶高風。人物方彫謝，吾儕孰與同。
次韵昌甫見詒 韓淲
屏跡丘園矣，秋來事亦忙。開林朝斧鈍，鑽紙夜燈煌。一潦屋殊損，屢空饑易忘。俄而對時菊，種種髮能長。
次韵昌甫歸後所寄 韓淲
祇怪深居簡，徒希逸駕攀。風清玉田路，雲白瑞峰山。心事吟章外，情文作帖間。相望初若遠，一出本非艱。
二十日入章泉次韵昌甫所贈 韓淲
老夢困其獨，微吟愜所同。閒中徒著句，高處盡歸翁。一代文章志，諸方風俗通。息交惟士賤，尚友則師隆。
次韵昌甫別後所寄 韓淲
居山更入山，百事不相關。只有猿狙外，更無鷄犬間。淵泉得沿濯，巖岫要躋攀。最是高人語，時容見一斑。
徐仁甫建陽一別忽已二十五六年見過惘然次韵道院池上所作 韓淲
逃暑身何寄，池荷竹院間。交朋如玉潔，名字飲冰閒。吹雨餘毫髮，鳴泉落珮環。長年葑村路，往日考亭山。
次韵成季病中見寄 韓淲
閒意忽不愜，秋聲隔市門。千林空白晝，一葉下黄昏。歸馬正修睦，捕蝗俄討論。願豐穰慮歉，相望數家村。
次韵仲至 韓淲
能道意中事，詩來看復嗟。春風殊作惡，春雪固能佳。引玉下梅萼，輸金上柳芽。睡翁山水縣，隔竹定敲茶。
次韵黄崇道 韓淲
長夏得閒趣，無過里社中。往來三逕日，舒寫一襟風。幸與陶潛醉，從渠阮籍窮。人家鶑燕裏，猶記淡烟籠。
馬莊甫經過留五字次韵 韓淲
老却溪山眼，荒寒不見人。草深多爛舊，梅淺易尖新。歲事誰嗟晚，年齡自惜春。相逢既相識，聊借酒精神。
盧教授約周縣丞來訪次周丞韵 韓淲
今古山陰道，誰吟雪下船。久將隨俗好，便擬作春妍。朝市無閒日，山林有瀑泉。薰風吹兩鬢，蠶事欲三眠。
次韵仲至 韓淲
臘向殘年去，春從元日迴。急搔雙鬢髮，渾染幾塵埃。詩話驚頻改，杯停喜更催。椒盤隨綵勝，金柳带瓊梅。
次韵趙將 韓淲
箯輿來澗谷，話久不知還。自是無人到，誰能有我閒。綠陰晴樹外，清馥野花間。客去鷄鳴午，呼兒又掩關。
次韵德久 韓淲
澄淨清秋夜，詩成兩眼明。佳人千古意，濁酒一杯情。湖水魚龍舞，天風鴻鴈鳴。菊花九日近，便合上崢嶸。
次韵劉召虎 韓淲
論交貴知己，相與可忘年。久旱爲霖日，餘凉畏暑天。浮沉非識治，用舍不因賢。只有青山好，分明阿那邊。
昌甫念某生朝寄詩來次韵謝之 韓淲
俾壽情何重，酬吟報恐遲。拜嘉誠自喜，友誼尚誰爲。醑我遥相命，思翁不獨詩。晚生頭已禿，敬長眼空窺。
次韵昌甫  其一 韓淲
相知新固樂，人物易如林。遊愛郭同許，衰思范與吟。放歌能共和，會約待重斟。還我晏齋隠，何嘗枉尺尋。
次韵昌甫  其二 韓淲
相送思前日，同吟憶此時。情親五字句，意妙一篇詩。長夏看榴火，薰風入鬢絲。西湖渺何許，終愧北山移。
次韵昌甫  其三 韓淲
古道定誰成，莊周與淨名。勞哉秦外趣，甚矣潁陽清。並舍披衣去，行橋拄杖聲。遥知園列樹，新好看初榮。
次韵昌甫  其四 韓淲
別後忽逢雪，歲寒殊惘然。自憐疎酒盞，誰識寄詩編。老矣思離闊，遐哉漫屬聯。金仙玉田路，來往記今年。
次韵昌甫  其五 韓淲
章泉泉上屋，茅補定牽蘿。意象時間少，心思古處多。暑風今夏矣，凉雨奈秋何。顧我顛毛白，門閒亦養疴。
次韵昌甫  其六 韓淲
老嘆交情少，閒知友道難。何堪武夷曲，更近子陵灘。絕口談龍肉，從渠食馬肝。敢云棲擇木，隨世一枝安。
次韵昌甫  其七 韓淲
秋風過秋雨，眇眇正愁予。望斷嗟何寄，吟成懶自書。齒摇誠有數，鬢禿恐無餘。幾載章泉水，山深只晏如。
次韵景瑜 韓淲
盡道今年煖，冬來十月中。更無霜共雪，時有雨隨風。薄宦其如拙，浮生乃奈窮。衰顔負清鏡，猶借酒能紅。
同周次公步尋起雲舊基次韵 韓淲
起雲亭不見，立盡水邊人。滿眼高情少，驚心得句頻。龜毛真兔角，鳳翼漫龍鱗。山澤行吟久，淵明漉酒巾。
次韵見詒 韓淲
倦作京華夢，秋霖失旱乾。故人相見後，不覺話悲酸。酒琖還更酌，詩盟復肇端。如翁真老大，莫數鄭都官。
次韵蓋友 韓淲
林外山平遠，衰顔落筆難。風聲催日晚，雲物轉霜寒。京邑九衢盛，江湖千里寬。交遊盡詩社，名譽得蘇端。
次韵潘文 韓淲
小試登山屐，因閒見野僧。談禪還靜憩，望遠得虛憑。分韵吟心適，歸來醉夢騰。酒醒深夜起，推枕只寒燈。
次韵伯皋 韓淲
易別難相聚，傾懷語未終。敝廬纔郭外，高隠遠鄉中。天地常年在，溪山觸處同。營營非我事，有句欲乘風。
次韵斯遠見贈 韓淲
剝啄君家去，同爲兩縣來。趙施元保社，徐鄭亦尊罍。便做壯心已，須饒老眼開。交遊容易別，十日重徘徊。
次韵希之 韓淲
山遠飛晴靄，春江景有餘。推窗風浩蕩，憑几日徐舒。何計用休沐，忘懷得燕居。從容話千載，隨飯只盤蔬。
次韵石魯瞻 韓淲
髣髴徂徠老，因詩只遡風。胡爲猶爾健，應怪懶能工。此道今皆棄，高情自不同。和成千里夢，題寄欲歸鴻。
次韵昌甫鎸歙硯 韓淲
圓澤三生石，陳登百尺樓。硯因銘共永，詩與字俱鎪。此老非徒耳，閒人更點頭。魏銅那敢擬，朱錫盍爲侔。
次韵叔向 韓淲
君在南湖住，我同東郭遊。陳蕃無下榻，王粲有登樓。吟苦詩陶寫，酣沉酒拍浮。德輝天外鳳，機靜水邊鷗。
次韵趙清江 韓淲
煙禁憑誰會，杯寒只自斟。幾多原上恨，猶記少年心。領畧因初見，經行或重臨。攀花問楊柳，絲竹也清音。
次韵上饒  其一 韓淲
有句閒中得，應知百慮休。麥天連澗冷，梅月夾山稠。喚起陶潛醉，能消庾信秋。朝端富鵷鷺，邊瑣少貔貅。
次韵上饒  其二 韓淲
官事人人衮，誰憐寂寞鄉。卑高多貴賤，寒暑易炎凉。歎息絃歌美，殷勤篇翰長。閒民爲興起，交道得其詳。
次韵成季  其一 韓淲
短短長長柳，紅紅白白梅。溪浮何處棹，山對別時盃。春事還應爾，人情有是哉。却因嘉樹底，渾見好花開。
次韵成季  其二 韓淲
畎畝秋來雨，村村不厭多。暑應無熱惱，凉可起沉疴。花動門中桂，葉浮池上荷。南豅詩到手，想像與同哦。
次韵周五哥 韓淲
莫道春猶遠，連陰初未曦。振衣行復阻，岸幘坐成癡。芳事誠須酒，交情豈爲詩。清明翻手是，常記舊相隨。
次韵子任 韓淲
城郭秋風晚，人來自遠山。荒荒行硌确，淺淺渡潺湲。虎尾休論履，龍鱗且願攀。過從因煮餠，惜取片時閒。
小酌餞耿幹運趙推官分韵復和韵  其一 韓淲
潛魚空浪藻，倦翼漫風林。邂逅留連飲，從容取次吟。名言驚思苦，離話惜情深。昔爾那知此，他還未必今。
小酌餞耿幹運趙推官分韵復和韵  其二 韓淲
雨歇收朝潤，風迴起夕凉。君今過澧浦，客有到錢塘。落澗高槐影，浮簷細竹光。尋思須浪賦，雜伯更談王。
二十四日昌甫斯遠子功集雪觀次韵斯遠 韓淲
閒將詩句和，凉自雨中來。可是不相聚，那能得此回。香爐連筆格，茶椀更山罍。一架蒲陰綠，殘陽晚又開。
示棐榘茶 韓淲
乃祖文名在，羣兒好讀書。愁深我將去，恨不汝同居。風俗隨時薄，人情莫自疎。傳家詩禮學，勤苦要三餘。
亨中之孫求詩 韓淲
團源古君子，老去孰追隨。隠約孫能奉，高深我却知。家傳無自畫，鄉薦有誰爲。成立須勤苦，清哉是祖師。
柬乙翁上人  其一 韓淲
草樹隨時長，城春雨易蒸。閒人來入市，官舍却逢僧。覿面非竿木，何心是葛藤。喫茶看洗鉢，忘却老昏瞢。
柬乙翁上人  其二 韓淲
山玉冰溪地，常年衲子過。杖挑明月重，笠戴白雲多。洞遠今無鷲，湖高舊見鵝。與君三歎息，佛法付天魔。
九月四日黄子功林德久自柳州共汎訪銛師 韓淲
閒得琴尊勝，尋詩約俊遊。欲窮山下寺，旋買水邊舟。誰悟牽黄犬，自應盟白鷗。野晴秋意思，渾付碧雲休。
寄乙上人 韓淲
盂蘭盆會日，元自目犍連。攝化應無量，追修亦有緣。荒荒誰正令，的的漫單傳。業報衆生苦，三塗對四禪。
過沙坑留遺余子任 韓淲
約我沙坑外，南豅共說詩。山林已黄葉，籬菊尚青枝。良晤真難事，相期若舊知。翩翩乘果下，想像入城時。
次韵斯遠喜予見過  其一 韓淲
無地尋明月，因人且出遊。猖狂疑有謂，拓落信何求。山水知回薄，杯觴得獻酬。秋情吾卜夜，垂老未爲羞。
次韵斯遠喜予見過  其二 韓淲
望望公超市，烟雲滿眼過。經時不相見，此地復如何。物色真難識，情懷敢自多。喜君詩在手，吟諷亦婆娑。
同鄭處晦尹子潛過趙十 韓淲
老去吟何味，分明水一杯。目前輕過節，身外待尋梅。尚以同盟至，寧云不速來。此時心寸折，猶幸小徘徊。
十一日過景瑜 韓淲
下郭山盤屋，軒亭景晏如。淺斟留把酒，細字見抄書。河洛無由返，江湖已定居。子孫皆土著，魚米我還疎。
子似見過 韓淲
門外梅枝曉，人來乃是君。衝風迎臘日，欲雪動寒雲。禹穴山陰道，西湖處士墳。我懷何用寄，搔鬢白紛紛。
邢大聲廣聲于去非携酒約解元衡畢叔文及蕃過陳叔尹值叔尹之出成四十字 韓淲
松竹連花樹，田園带隠廬。青衫寧累我，黄卷不孤渠。載酒期問字，經邱逢命車。龐公雖浪出，且慰故人疎。
添倅至因謁之來訪乃故相郡侯之子也 韓淲
相國推前輩，通家復勝游。人知新別駕，我嘆舊州侯。世數推遷遠，時情展轉休。衡山雲冉冉，玉水日悠悠。
過王仲如林隠 韓淲
莫把閑情醉，空留野老詩。雷聲梅雨過，日影竹風吹。林隠訪前話，華陽非近知。相過二三友，比客更邀誰。
昌甫携兒姪載酒來送分韵得房字 韓淲
春寺不尋芳，詩翁作醉鄉。花香空夾徑，草細恰通房。僧固枯禪寂，人非好句忙。出城惟怕晚，冉冉趁斜陽。
二十七日周七載酒且懷春伯 韓淲
十載梅陂酒，青巖始共游。香傳高樹晚，涼映小塘秋。飲亦何勞醉，吟成苦未休。補陀山下客，能爲此回頭。
黄仁卿見過留之而無酒因要宋衡携酒以至得以款語已又酌仁卿携行之茶成四十字 韓淲
雨重烏臼樹，風微萱草花。重携萬安酒，再瀹建州茶。邂逅年何晚，情親日自加。兩君真玉立，而我愧無瑕。
施重益留夜飲 韓淲
秋閒得幽討，竹澗款門時。絕壑通流水，橫橋壅斷陂。巖花已芬郁，山木未凋披。靜夜持杯酒，人清更說詩。
蹈中見過山間  其一 韓淲
貴賤曾何在，悲歡孰使然。如君真絕足，奈我已華顛。勳業誰彝鼎，文章自簡編。中原有前輩，吾憶范忠宣。
蹈中見過山間  其二 韓淲
三月多風雨，門前澗水侵。岸花無一片，園柳忽成陰。有客因留飲，呼兒取次斟。橋南春郭外，珍重肯幽尋。
小飲春山 韓淲
細雨初冬夜，溪山書院燈。閑來四五輩，留飲兩三升。久坐形神定，高談意氣增。我歸眠蕙帳，誰信在家僧。
初十日黄仲明見過留飯却同至野趣飲茶  其一 韓淲
風力催雲雪，比鄰往復還。穿林踏黄葉，沿澗看青山。共飯因而款，煎茶益以閒。歲寒如此過，他事肯相關。
初十日黄仲明見過留飯却同至野趣飲茶  其二 韓淲
山空吹雪意，草樹晚天寒。烟抹忽收起，風行時坐看。鷄聲村店遠，雁落市橋寬。儘道閑多病，老身還自安。
同昌甫陪朱虞卿約尹鄭二士飲食艮堂 韓淲
到處逢春酌，閑吟過此生。落花亭上飲，芳草岸邊行。我亦非無興，人應不負情。風光共流轉，樓外遠山明。
朱虞卿以詩送家釀和韵 韓淲
絕嘆交遊落，何論比與周。座開今日酒，門款昔年秋。濯錦江頭杜，玄都觀裏劉。相望風雅在，天地一虛舟。
王校以詩送筍及一壺 韓淲
磵道迷蓬藿，山空且熟眠。雨多從蔽日，風橫任吹烟。歡喜收牋翰，提携到酒泉。更逢初斸筍，急急和新篇。
坐客競置殽核因賦示尹子潛 韓淲
魚蟹人人饌，柑橙盞盞詩。醪芳隣所借，情分客能知。城外溪山在，門前巷陌卑。寒雖欺木葉，春已報梅枝。
雪寒錢 韓淲
加賜雪寒錢，歡聲禁旅傳。妻孥應盼盼，兒女定躚躚。醉熟千家酒，炊香萬竈烟。何須談挾纊，王道本通天。
次韵昌甫分遺烏石茶 韓淲
茶經空爛讀，讀罷出溪頭。竹杖雖流憇，藜牀復倦投。尋思煎以喫，展轉卧而遊。烏石瓶能好，甌犧底用憂。
昌甫送艾葉餠 韓淲
我愛郊居者，春芽艾葉長。雲舂和豆實，霧摘带麻香。杞菊天隨舊，蓬蒿仲蔚常。近來關膈病，且得煖枯腸。
十三日至草衣院因上靈山閣 韓淲
塔院橫塘草，階梯大谷林。風聲迷近渚，雨氣暗遥岑。索麵僧回鉢，持醪客屢斟。依歸從早出，靜寄得幽尋。
謝乙翁上人 韓淲
雨後晚窗日，方盃燎竹爐。二茶勞見餉，一記又能摹。看了信何有，啜來昏更無。阿師莫作劇，我悔不逃儒。
訪杰上人 韓淲
澗道濕凍雨，林扉藏斷雲。寒聲肅肅起，暝色杳杳分。齋餘隨動息，禪外失知聞。坐久催煎茗，爐深亦炷熏。
初二日大雪訪杰上人 韓淲
山中知我老，雪裏見僧清。物色添幽意，年華近俗情。樹遥風共晚，岸窄水初生。一榻茶烟熟，更聞寒雀聲。
王通叟自溫之贛過門因得五字 韓淲
菴高一宿覺，不是二乘禪。露柱燈籠裏，貍奴白牯邊。前資欽戒臘，參學待機緣。吸盡西江水，從將此話傳。
建陽連周賓幼入佛學近祝髮江東真運副請住信鵝湖不出 韓淲
不住鵝湖寺，惟甘小隠堂。老來纔祝髮，靜處久燒香。妙喜機緣峻，竹源滋味長。建陽橋下水，夢見亦清涼。
寄天目僧文禮滅翁 韓淲
生怕人饒舌，詩吟不著題。飄零驚已晚，依約夢還迷。但願乘風去，何言立雪齊。萬緣誰百計，谷隠自巖棲。
柬宿之藏主 韓淲
雪觀碧雲合，簷花带女蘿。磬清收梵唄，香淨入禪那。粥飯門房少，經齋城市多。幽人隣近住，取次一相過。
乙上人來過 韓淲
恰自山巖轉，又逢瓶錫過。風軒灑飛雨，雲壑漾迴波。且喫廬山飯，休論擊壤歌。塵勞空恁麽，禪悅竟如何。
雨中過春山 韓淲
溪南上下郭，得得過春山。自嘆欲何往，相從非等閑。波深魚潑潑，竹靜鳥關關。若箇漁舟晚，延緣見葦間。
十六日過萬頃新田 韓淲
別墅能懷謝，開軒既有雲。大田還築室，小醉話知聞。葉縣仙非俗，蘭亭字不羣。吾儕今老矣，隨意度朝曛。
山崦 韓淲
山崦昏濛雨，溪流冷落風。隔城須會友，閉戶獨衰翁。交氣遊譚外，存神燕息中。可容諸念起，應與此心同。
晚步東庵 韓淲
薄晚登山屐，霜林脫葉飛。中間看月上，低處覺烟霏。鷄犬近相接，人家遠獨稀。故園應好在，凝望客思歸。
二十一日晴過山園  其一 韓淲
飯了小園間，乘晴享此閑。因行掃黄葉，隨意看青山。取逕嫌林密，爲基惜地慳。繩牀坐來久，一飲又徐還。
二十一日晴過山園  其二 韓淲
飲亦微微醉，歸來睡思濃。身形方放脚，鼻息自填胸。熟美可嫌老，輕安只益慵。分明醒復寢，不覺到昏鐘。
幽豔 韓淲
幽豔人誰識，孤標我豈堪。水烟春淡淡，山日晚酣酣。縱以詩隨看，其如把酒參。子游清興發，半道記輿籃。
十二月入城因步城東 韓淲
霧暖南溪路，日斜東郭門。老身愁近俗，閑步喜前村。訪舊尋詩話，同來取酒尊。幾多山樹外，梅動影黄昏。
二十日雪中入城 韓淲
不須深巷卧，懶學剡溪回。破轎身閑出，衡門手亟開。山林遽如許，人物豈他哉。橋過城東宅，朋從三兩來。
一曲 韓淲
一曲寒城外，青山四五家。庭空鳴敗葉，樓迥起清笳。市遠興逾逸，人來話亦佳。夜深殘月澹，還有未棲鴉。
靈溪道中 韓淲
但覺村深好，青山分外多。連延俄聳拔，回復又坡陀。風冷平沙鴈，天空上水鵝。晚時見魚艇，吾欲借其簑。
靈鷲道中 韓淲
歷歷山川舊，輿籃我爲遲。偶同三友去，又作一篇詩。懷德樟丘遠，閶門玉片思。僧窗欹夢枕，休問夜何其。
過吳淞 韓淲
敢有懷君意，人生任所從。千山纔越楚，一水又吳淞。白髮居頭亂，青春入眼濃。乾坤隨處好，詩酒自能供。
震澤 韓淲
春風吹震澤，欲雪未多晴。轉柁何忙去，停篙且緩行。柳摇田漠漠，草軟岸平平。四十年前夢，心驚熱眼生。
秋閑因小舟上南豅  其一 韓淲
老自轉便靜，閑誰不奈貧。山林無長物，天地有忙人。玉水時時急，靈山日日新。涼風吹四壁，吾憶坐忘真。
秋閑因小舟上南豅  其二 韓淲
野意不堪老，秋懷無用悲。更容書作祟，猶藉酒能醫。去去孤雲片，垂垂小雨絲。人生偶然爾，天地也如斯。
秋閑因小舟上南豅  其三 韓淲
暑退涼生處，新秋月滿軒。僧坊從解夏，符籙競中元。桂菊花將動，禾苗穟正繁。世間多俗節，投老且清言。
秋閑因小舟上南豅  其四 韓淲
澗谷慙真隠，溪山欲浪遊。流長宜逸槳，灘淺可移舟。秋淨雲初薄，時豐雨未休。短篷吾自喜，知識有浮鷗。
除夕前一日溪岸晚步  其一 韓淲
春動高溪水，交遊獨有君。人情雖澹澹，物色已欣欣。香轉梅梢日，光分嶺外雲。林亭同眺久，竟把一杯醺。
除夕前一日溪岸晚步  其二 韓淲
午步溪邊路，誰家小築幽。敲門問亭榭，迎我具觥籌。意適春光動，晴曛野色浮。一株梅更好，香艷發梢頭。
除夕前一日溪岸晚步  其三 韓淲
小醉歸來處，陶然度夕陽。一溪波汎汎，半嶺樹蒼蒼。歲晚身何用，春新意欲狂。只宜同判斷，柳外百花光。
雪晴南圃放步 韓淲
臘閏春爲早，梅花處處多。不知千樹暗，無奈一枝何。雪後風初峭，霜前日已和。老人山澗曲，不飲亦婆娑。
過野趣 韓淲
春澗涓涓水，山雲放晚晴。捧身推戶出，夷步過橋行。細草梅英嫩，崇桃柳線輕。人忻得芳事，禽鳥亦飛鳴。
晚步溪山堂下 韓淲
曉園經雨潤，飲罷過溪邊。燈火三家市，檣竿獨客船。傍崖支徑去，設席得茶煎。寄語同來者，茲游亦自便。
香積寺閑步 韓淲
瀹茗幽窗下，圍棋小檻旁。同來一尋勝，散坐共追涼。水竹元深茂，巖花已再香。長安塵土裏，城外喜行藏。
十三日自趙十家同諸友步至浮梁 韓淲
淥淨偏浮月，清虛正得秋。半酣元有興，投老却無愁。露氣遠猶見，煙光冷不收。孤城對蕭寺，新鴈便滄洲。
同黄靖州閑步 韓淲
秋淨晴原日，因行過屋東。歸來三載後，猶得五人同。問訊荒園外，周遊並舍中。留連一盃酒，還我舊家風。
夜同處晦霞山 韓淲
燈影山窗淡，盃寒道院深。世塵心力弱，時俗鬢毛侵。煙莽開幽逕，霜枝墮遠林。地偏愁獨往，鄰近喜相尋。
晚過靈室 韓淲
溪淺寒光合，山橫夜氣深。擁爐詩觸撥，舉白醉侵尋。話久銷塵慮，情忘見道心。斷霞明別渚，霏霧鎖遥岑。
報昌甫青巖之遊 韓淲
秋到青巖寺，山深眼爲新。尋思曾宿客，笑我再來人。欲住苦違俗，便歸愁染塵。爭如兩峰底，苔竹養吾真。
黄仲明同看池上菊一酌因出溪橋久之 韓淲
飲菊明山日，行林挾岸風。近霜雖落木，得雨自成叢。小醉情懷外，微吟步武中。幽閑有如我，邂逅復心同。
兩倅約過南臺 韓淲
別乘偷閒裏，南臺避暑初。招邀到班邴，宦達付嚴徐。賢相規尤遠，靈山畫不如。荆淮多戰鼓，煮餠少躊躇。
聞昌甫斯遠成季下瓦窯灘又與伯皋回塗小集成季書院 韓淲
八月南豅夜，遥知聚德星。航溪不用楫，解榻卧長瓶。上下知何往，違離憶屢經。前簷撲山翠，梅葉映窗櫺。
六月二日晨起 韓淲
雨足風尤潤，嵐深日未開。一山涼有樹，四壁淨無埃。雞唱遠仍密，鳥飛低復回。寧憂身已老，尚喜客能來。
曉起 韓淲
曉起百無營，山空一澗清。林霜知爽甚，簷日覺寒輕。靜整遺編讀，閑循古道行。囂塵不到眼，禽鳥亦忘情。
聽琴 韓淲
以彼發此意，因此知彼聲。山川既閑遠，天地亦清寧。獨撫曲空奏，相宣調易成。何由俗子愛，宜是老夫驚。
靈芝寺清坐聽潘德久弄琴久之小酌而散 韓淲
秋晚靈芝寺，陰雲闔復開。荷枯半倚草，柏老徧生苔。興到容吾賦，閑知與客來。琴邊更三疊，莫放酒船回。
晝困 韓淲
困來四壁雨，睡覺一窗晴。頃刻寒猶煖，移時暗復明。揚揚柳絮起，矗矗竹萌生。芳檻鳥啼濕，小池魚隊平。
南窗日午困坐 韓淲
困頓南窗日，衰頹畏隙風。酒因寒得策，茶與睡書功。不比馮唐老，渾如阮籍窮。驚心還嗣歲，隨意過殘冬。
雪中圍棋 韓淲
樓外千山雪，年年只欠詩。盃停常欲速，棋負不容遲。玉振光回合，冰清氣眇彌。咸言聊自惜，世路易磷緇。
夜坐 韓淲
冷夜灰堆坐，尋詩細撥燈。心懷爲宛轉，語句得憑凌。歲晚愁多飲，冬來煖未冰。俄聽荒犬吠，村靜遠相仍。
鄰家夜坐 韓淲
燈影摇初夜，寒聲落近山。酒隨人意淺，詩寫我身閒。莫忿流年速，空搔短髮斑。然而醒復醉，蓋謂往仍還。
好仁齋夜雨與子似對牀 韓淲
湖上歸來晚，空齋夜雨聲。對牀驚昨夢，隠几話平生。燈淨書還讀，香銷句忽成。他年相望處，吾亦用吾情。
杰上人房午睡 韓淲
喧卑無睡處，猶得到僧牀。凉潤新蒲雨，清熏老柏香。不嫌茶作祟，何待醉爲鄉。事事俱離眼，其功接混茫。
次公招飲余子壽同坐 韓淲
老覺過從少，斯文恐不然。參天兩玉樹，忽墮一杯前。意象心非石，談鋒思湧泉。冰霜凍梅蘂，滿眼是新年。
縱酒 韓淲
縱酒非能飲，長言未是詩。年華除夜逼，心事故人爲。君欲醉須醉，我還歸便歸。南豅到南澗，官柳野梅知。
示病 韓淲
示病原非病，愛閑方始閑。水邊寧欠水，山外更多山。我豈要人拙，人應嫌我頑。臘窮春又立，梅雪共斑斑。
感風發汗卧病數日推枕翛然敘事爲十詩  其一 韓淲
病起窗前坐，哦詩一解顔。人生祇恁麽，世事未如閑。朝路誰知舊，田廬自往還。從今無別計，風月老溪山。
感風發汗卧病數日推枕翛然敘事爲十詩  其二 韓淲
病起香初炷，蓬蓬噴玉煙。絲頭方過眼，穗脚忽成拳。垢盡心無染，塵銷意欲仙。吾生太癡絕，臭味乃如然。
感風發汗卧病數日推枕翛然敘事爲十詩  其三 韓淲
病起思新茗，催煎蠏眼湯。分來香細膩，啜處味偏長。日永門庭靜，風輕院宇涼。更尋雙井試，甌面乳如霜。
感風發汗卧病數日推枕翛然敘事爲十詩  其四 韓淲
病起支頤久，形神稍稍安。豈堪誇壯健，只怕已衰殘。希聖心無倦，求官意漸闌。不爲君子棄，何恨對瓢簞。
感風發汗卧病數日推枕翛然敘事爲十詩  其五 韓淲
病起水邊行，風回柳弄晴。岸虛微坼土，澗淺細無聲。寂寂心逾靜，飄飄神轉清。衣襟带波影，搔首又詩成。
感風發汗卧病數日推枕翛然敘事爲十詩  其六 韓淲
病起呼童語，門前客不來。無人理花草，爲我掃莓苔。只欲尋書帙，何心泥酒杯。樹陰橫澗水，鷗下莫相猜。
感風發汗卧病數日推枕翛然敘事爲十詩  其七 韓淲
病起尋藜杖，閑情孰可論。騰身上危徑，著眼已高軒。城堞看州宅，沙汀識遠村。幸無衰老相，逸興且丘園。
感風發汗卧病數日推枕翛然敘事爲十詩  其八 韓淲
病起加餐飯，隨宜且菜蔬。何須尊有酒，豈歎食無魚。絕不關人事，多慙得自如。從他志溫飽，我愧腹空虛。
感風發汗卧病數日推枕翛然敘事爲十詩  其九 韓淲
病起看兒戲，階庭閙不休。覓錢何所用，得果更無求。轉覺童心好，翻令老態羞。年光正如電，愁入鬢邊秋。
感風發汗卧病數日推枕翛然敘事爲十詩  其一○ 韓淲
病起何思慮，空齋讀易時。沉潛三畫象，研究六爻詞。孔繫誠難識，揚玄恐易知。乾乾且修業，學處在觀頤。
中歲 韓淲
中歲百事懶，頗覺山林深。體適解巾屨，情安弄書琴。流年度寒暑，盡日看晴陰。窮達苟不委，何以全素襟。
白髭一莖欣然爲賦 韓淲
髮已經年白，今朝又到鬚。形容真易改，心事合全無。曉室開青鏡，晴窗據槁梧。門前誰送酒，不恨老東吳。
燈火 韓淲
燈火水邊城，閭閻月始明。舊年行樂事，新歲合歡聲。雪後猶含凍，風前未喜晴。崇朝雨如瀉，溝澮又皆盈。
寒燈 韓淲
撥剔寒燈燄，消停煖酒杯。醉從愁畔過，夢自覺中迴。幽興故爲熟，衰顔底用催。小園荒草外，山意數枝梅。
短吟 韓淲
高看復下看，長吟時短吟。人寧常適意，世或盡知音。靈運穿高屐，淵明理素琴。海隅風渺渺，山窟雪森森。
即事 韓淲
蒲葉亂陰雨，藤花開煖風。澗流欹岸遠，山逼小亭空。躍黽疎叢外，啼鶑密樹中。望隨橋上下，行過屋西東。
春情 韓淲
結綺尋芳去，春光處處多。鶑花遲日麗，燕麥惠風和。翠滴烟林石，紅摇晴浪波。餘情約重醉，歸路聽行歌。
偶懷 韓淲
已過中秋月，木犀猶少開。固嘗同客飲，終是欠朋來。烈士志何在，幽人喚不回。淒風亂紅葉，零雨濕荒苔。
偶成  其一 韓淲
酒亦逢人飲，詩須任我吟。短長徒有興，醒醉蓋無心。爛漫歡中趣，幽微得處尋。佳時思共賞，良夜忍孤斟。
偶成  其二 韓淲
惜氣思仙伎，因心理佛書。心安何所覺，氣積本乘虛。造化融成後，神明主宰初。縱疑摩詰贅，未信洞賓疎。
偶成  其三 韓淲
出處升沉地，中年付短歌。世情時轉變，人事日銷磨。盪寇聲雖在，平戎意尚多。山空流水急，啼鳥下烟蘿。
偶興 韓淲
老喜交親熟，貧嫌故舊真。山林無長物，天地有垂綸。胡蝶身中葉，銅駝世上塵。江南要梅雨，耕稼一番新。
轉覺 韓淲
轉覺親知少，旁觀事緒多。百年從汩沒，一句待吟哦。小雨催新桂，連陰養晚禾。山深秋澗水，清溜亦盤渦。
隱遯禪參 韓淲
索隠安肥遯，安禪豈飽參。有緣皆可到，無悶悉能甘。野飯耕而美，村酤醉以酣。因思前後際，不與話三三。
三月下旬藥局書滿 韓淲
賣藥居吳市，人猶識姓名。自驚無遯志，誰信有浮榮。野迥林須密，泉深水更清。春帆送歸棹，天地一身輕。